amanoisuno/poetBack huggingface dataset:
君子吟 邵雍 
君子與義，小人與利。與義日興，與利日廢。君子尚德，小人尚力。尚德樹恩，尚力樹敵。君子作福，小人作威。作福福至，作威禍隨。君子樂善，小人樂惡。樂惡惡至，樂善善歸。君子好譽，小人好毀。好毀人怒，好譽人喜。君子思興，小人思壞。思興召祥，思壞召怪。君子好與，小人好求。好與多喜，好求多憂。君子好生，小人好殺。好生道行，好殺道絕。
先天吟 邵雍 
先天天弗違，後天奉天時。弗違無時虧，奉時有時疲。
爽口吟 邵雍 
爽口之物少茹，爽心之行少慮。爽意之言少語，爽身之事少做。
至誠吟 邵雍 
不多求故得，不雜學故明。欲得心常明，無過用至誠。
書事吟 邵雍 
他山有石能攻玉，玉未全成老已催。有限光陰隨事去，無涯衰朽逐人來。陶鎔情性詩千首，燮理筋骸酒一盃。六十六年無事日，心源方始似昭回。
答寧秀才求詩吟 邵雍 
林下閑言語，何須要許多。幾乎三百首，足以備吟哦。
詩酒吟 邵雍 
聖人難處口能宣，何止千年與萬年。心靜始能知白白，眼明方會看青天。鬼神情狀將詩寫，造化功夫用酒傅。傅寫不干詩酒事，若無詩酒又難言。
白頭吟 邵雍 
何人頭不白，我白不因愁。只被人多欲，其如我不憂。不憂緣不動，多欲爲多求。年老人常事，如何不白頭。
人物吟 邵雍 
人破須至護，物破須至補。補護既已多，卒歸于敗露。人有人之情，物有物之理。人物類不同，情理安有異。
偶得吟 邵雍 
林間無事可裝懷，晝睡功勞酒一盃。殘夢不能全省記，半隨風雨過東街。
觀物吟 邵雍 
一氣才分，兩儀已備。圓者爲天，方者爲地。變化生成，動植類起。人在其間，最靈最貴。
戰國吟 邵雍 
七國之時尚戰爭，威强智詐一齊行。廉頗白起善用兵，蘇秦張儀善縱橫。朝爲布衣暮公卿，昨日鼎食今鼎烹。范雎謝相何心情，蔡澤入秦何依憑。始皇奮袂天下寧，二世乞爲氓不能。三千賓客憤未平，百二山河漢已興。所存舊物惟空名，殘陽衰草山川形。都似一場春夢過，自餘惡足語威獰。
感事吟 邵雍 
切玉如泥劍不虛，誰知世上有昆吾。能言未是真男子，善處方名大丈夫。士老林泉誠所願，民填溝壑諒何辜。然非我事我心惻，珍重羲皇一卷書。
又五首  其一 邵雍 
萬物有精英，人爲萬物靈。必先詳事體，然後論人情。氣靜形安樂，心閑身太平。伊耆治天下，不出此名生。
又五首  其二 邵雍 
用藥似交兵，兵交豈有寧。求安安未得，去病病還生。湯劑未全補，甘肥又却爭。何由能壽考，瑞應老人星。
又五首  其三 邵雍 
萬物道爲樞，其來類自殊。性雖無厚薄，理亦有精麄。未若人爲盛，還知物有餘。我生于此日，幸免作庸夫。
又五首  其四 邵雍 
曾聞不若見，曾見不如經。既用身經過，何煩口說行。改詩知化筆，醒酒識和羹。料得人間事，無由出此情。
又五首  其五 邵雍 
前有億萬年，後有億萬世。中間有壽人，未過百來歲。出口無善言，行身無善事。徒有人之身，殊無人之貴。
履道留題吟 邵雍 
何代無人振德輝，衆賢今日會西畿。太平文物風流事，更勝元和全盛時。
見義吟 邵雍 
見善必爲，不見則已。量力而動，力盡而止。
觀物吟 邵雍 
如鸞如鳳，意思安詳。所生之人，非忠則良。如鼠如雀，意思驚躩。所生之人，不凶則惡。
王公吟 邵雍 
王公大人，天下具瞻。輕流薄習，重損威嚴。此尚未了，彼安能兼。非唯失道，又復起貪。頂戴儒冠冠，心存象教。本圖心寧，復使心鬧。譬如生子，當求克肖。不教義方，教之竊盜。
自詠吟 邵雍 
老去無成齒髮衰，年將七十待何爲。居常無病不服藥，間或有懷猶作詩。引水更憐魚並至，折花仍喜蝶相隨。平生積學無他效，只得胸中恁坦夷。
觀物吟 邵雍 
畫工狀物，經月經年。軒鑑照物，立寫于前。鑑之爲明，猶或未精。工出人手，平與不平。天下之平，莫若于水。止能照表，不能照裏。表裏洞照，其唯聖人。察言觀行，罔或不真。盡物之性，去己之情。有德之人，而必有言。能言之人，未必能行。
能寐吟 邵雍 
大驚不寐，大憂不寐。大傷不寐，大病不寐。大喜不寐，大安能寐。何故不寐，湛於有累。何故能寐，行於無事。
鷓鴣吟二首  其一 邵雍 
人間重者是黄金，誰道黄金無處尋。不著閑辭文雅意，更將何事悅良心。遠山四面供清潤，幽鳥千般送好音。無限春光都去盡，請君聽唱鷓鴣吟。
鷓鴣吟二首  其二 邵雍 
翠竹叢深啼鷓鴣，鷓鴣聲更勝提壺。江南江北常相逐，春後春前多自呼。遷客銷魂驚夢寐，征人零淚濕衣裾。愁中聞處腸先斷，似此傷懷禁得無。
先天吟 邵雍 
若問先天一字無，後天方要著功夫。拔山蓋世稱才力，到此分毫强得乎。
自樂吟 邵雍 
麟鳳何嘗不在郊，太平消得苦譊譊。纔聞善事心先喜，每見奇書手自抄。一瓦清泉來竹下，兩竿紅日上松梢。窩中睡起窩前坐，安得閑辭解客嘲。
民情吟 邵雍 
民情既樂，和氣爲祥。民情既憂，戾氣爲殃。祥爲雨露，天下豐穰。殃爲水旱，天下凶荒。
牡丹吟 邵雍 
牡丹花品冠羣芳，況是其間更有王。四色變而成百色，百般顔色百般香。
代書吟 邵雍 
金須百鍊始知精，水鑑何如人鑑明。不棄既能存故舊，久要焉敢忘平生。經綸事體當言用，道義襟懷只論誠。草木面前何止萬，歲寒松桂獨青青。
病淺吟 邵雍 
病淺之時人不疑，病深之後藥難醫。勞謙所以有終吉，迷復何嘗無大虧。物我中間難著髮，天人之際豈容絲。能知古樂猶今樂，省了譊譊多少辭。
借出詩 邵雍 
詩狂書更逸，近歲不勝多。太半落天下，未還安樂窩。
無苦吟 邵雍 
平生無苦吟，書翰不求深。行筆因調性，成詩爲寫心。詩揚心造化，筆發性園林。所樂樂吾樂，樂而安有淫。
萬物吟 邵雍 
萬物備于身，乾坤不負人。時光嗟荏苒，事體落因循。既感青春老，還驚白髮新。胸中若無有，未免作埃塵。
月窟吟 邵雍 
月窟與天根，中間來往頻。所居皆綽綽，何往不伸伸。投足自有定，滿懷都是春。若無詩與酒，又似太虧人。
大象吟 邵雍 
大象自中虛，中虛真不渝。施爲心事業，應對口功夫。伎倆千般有，憂愁一點無。人能知此理，勝讀五車書。
百病吟 邵雍 
百病起於情，情輕病亦輕。可能無係累，却是有依憑。秋月千山靜，春華萬木榮。若論真事業，人力莫經營。
小車吟 邵雍 
春暖未苦熱，秋涼未甚寒。小車隨意出，所到即成歡。
擊壤吟 邵雍 
擊壤三千首，行窩二十家。樂天爲事業，養志是生涯。出入將如意，過從用小車。人能知此樂，何必待紛華。
留題水北楊郎中園亭二首  其一 邵雍 
買宅從來重見山，見山今直幾何錢。奇峯環列遠隔水，喬木俯臨微带煙。行路客疑驚洞府，凭欄人恐是神仙。長憂暗入丹青手，寫向鮫綃天下傳。
留題水北楊郎中園亭二首  其二 邵雍 
洛下誰家不買居，買居還得似君無。風光一片非塵世，景物四時成畫圖。後圃花奇同閬苑，前軒峯好類蓬壺。人生能向此中老，亦是世間豪丈夫。
秋盡吟 邵雍 
數日之間秋遂盡，百思無以慰蹉跎。園林正好愛不徹，草木已黄情柰何。雖老筋骸行尚健，儘高臺榭望仍多。終朝把酒未成醉，又欲臨風一浩歌。
不肖吟 邵雍 
不肖之人，志在遊蕩。身在屋下，心在屋上。不肖之子，志在浮誇。身尚不保，焉能保家。
君子吟 邵雍 
君子之去，亦如其來。小人之來，亦如其去。既有恩情，且無怨怒。既有憎嫌，且無思慕。
小人吟 邵雍 
小人無節，棄本逐末。喜思其與，怒思其奪。
把手吟 邵雍 
富貴把手，貧賤掣肘。貧賤把手，富貴掣肘。金石之交，死且不朽。市井之交，自難長久。
大易吟 邵雍 
天地定位，否泰反類。山澤通氣，損咸見義。雷風相薄，恒益起意。水火相射，既濟未濟。四象相交，成十六事。八卦相盪，爲六十四。
罷吟吟 邵雍 
久欲罷吟詩，還驚意忽奇。坐中知物體，言外到天機。得句不勝易，成篇豈忍遺。安知千萬載，後世無宣尼。
黄金吟 邵雍 
身上有黄金，人無走陸沉。求時未必見，得處不因尋。辨捷非通物，涵容是了心。會彈無絃琴，然後能知音。
鷓鴣吟 邵雍 
事體一番新，纔新又却陳。新陳非利物，義理不由人。歲月休驚晚，鶑花續報春。餘樽幸無恙，宜唱鷓鴣頻。
閑中吟  其一 邵雍 
閑中氣味長，長處是仙鄉。富有林泉樂，清無市井忙。爛遊千聖奧，醉擁萬花香。莫作傷心事，傷心易斷腸。
閑中吟  其二 邵雍 
閑中氣味真，真處是天民。富有林泉樂，清無市井塵。爛遊千聖奧，醉擁萬花春。莫作傷心事，傷心愁殺人。
閑中吟  其三 邵雍 
閑中氣味全，全處是天仙。富有林泉樂，清無市井喧。爛觀千聖奧，醉擁萬花妍。莫作傷心事，傷心事好旋。
蒼蒼吟 邵雍 
人人共戴天，我戴豈徒然。須識天人理，方知造化權。功名歸酒盞，器業入詩篇。料得閑中樂，無如我得全。
團團吟 邵雍 
如鑑又如鈎，迴旋莫記秋。難窮天上理，易白世間頭。團處人人喜，虧時物物愁。有生無不喘，何必待吳牛。
代書吟 邵雍 
見別一年餘，歲殘相憶初。重煩君欵密，遠寄我空疎。衰朽百端有，憂愁一點無。閑吟四十字，聊用答來書。
失詩吟 邵雍 
胸中風雨吼，筆下龍蛇走。前後落人間，三千有餘首。
不去吟 邵雍 
行年六十六，不去兩般事。用詩贈真宰，以酒勸象帝。面未發酡顔，心先動和氣。俯仰天地間，自知無所愧。
經世吟 邵雍 
羲軒堯舜，湯武桓文。皇王帝伯，父子君臣。四者之道，理限于秦。降及兩漢，又歷三分。東西俶擾，南北紛紜。五胡十姓，天紀幾焚。非唐不濟，非宋不存。千世萬世，中原有人。
知人吟 邵雍 
君子知人出于知，小人知人出于私。出于知，則同乎理者謂之是，異乎理者謂之非。出于私，則同乎己者謂之是，異乎己者謂之非。
言行吟 邵雍 
能言未是難，行得始爲艱。須是真男子，方能無厚顔。
光陰吟 邵雍 
三百六旬有六日，光陰過眼如奔輪。周而復始未嘗息，安得四時長似春。
舉酒吟 邵雍 
閑與賓朋飲酒盃，盃中長似有花開。清談纔向口中出，和氣已從心上來。物外意非由象得，坐間春不自天迴。施之天下能如此，天下何憂不放懷。
酒少吟 邵雍 
此物近來貧，時時得數斤。如茶辜老朽，似藥負交親。未飲先憂盡，雖斟不敢頻。何由同九日，長有白衣人。
觀棋絕句  其一 邵雍 
未去交爭意，難忘黑白心。一條無敵路，徹了沒人尋。
觀棋絕句  其二 邵雍 
未去交爭意，難忘黑白情。一條平穩路，痛惜沒人行。
老去吟 邵雍 
老去無成鬢已斑，縱心年幾合清閑。如何得意雲山外，更欲遊心詩酒間。大字寫詩酬素志，小盃斟酒發酡顔。春雷驚起千年蟄，筆下蒼龍自往還。
亂石吟 邵雍 
天津多亂石，石裏閑尋覓。真玉固難求，似玉亦難得。徒有碌碌青，亦有磷磷白。柰無清越聲，更無溫潤色。
未有吟  其一 邵雍 
未有一分功，先有十分敵。所得無分毫，所喪無紀極。
未有吟  其二 邵雍 
未有一分讓，先有十分爭。所喪者實事，所得者虛名。
誡子吟  其一 邵雍 
至寶明珠非有纇，全珍良玉自無瑕。爲珠爲玉尚如此，何況爲人多過差。
誡子吟  其二 邵雍 
有過不能改，知賢不肯親。雖生人世上，未得謂之人。
誡子吟  其三 邵雍 
周孔不足法，軻雄不足師。還同棄常饍，除是適蠻夷。
乾坤吟  其一 邵雍 
意亦心所至，言須耳所聞。誰云天地外，別有好乾坤。
乾坤吟  其二 邵雍 
道不遠于人，乾坤只在身。誰能天地外，別去覓乾坤。
胡越吟 邵雍 
胡越同心日，夫妻反目時。人間無大小，得失在須斯。
善處吟 邵雍 
善處憂難作，能持事自修。腹心無外物，蠻貊亦懷柔。
百年吟 邵雍 
百年嗟荏苒，千里痛蕭條。忍逐東流水，無期任所飄。
歲杪吟 邵雍 
一日去一日，一年添一年。饒教成大器，其那已華顛。志意雖依舊，聰明不及前。若非心有得，亦恐學神仙。
觀棋小吟 邵雍 
誰言博奕尚優游，利害相磨未始休。初得手時宜顧望，合行權處莫遲留。二年乃正三監罪，七日能尸兩觀囚。天下太平無一事，南陽高卧更何求。
又借出詩 邵雍 
安樂窩中樂，媧皇笙萬攢。自從閑借出，客到遂無歡。
和王規甫司勳見贈 邵雍 
何止千年與萬年，歲寒松桂獨依然。若無揚子天人學，安有莊生內外篇。已約月陂尋白石，更期金谷弄清泉。誰云影論紛紜甚，一任山巔復起巔。
答友人勸酒吟 邵雍 
人人誰不願封侯，及至封侯未肯休。大得却須防大失，多憂元只爲多求。規模焉敢比才士，度量自知非飲流。少日何由能强此，況今年老雪堆頭。
冬至吟 邵雍 
何者謂之幾，天根理極微。今年初盡處，明日未來時。此際易得意，其間難下辭。人能知此意，何事不能知。
盃盤吟 邵雍 
林下盃盤大寂寥，寂寥長願似今朝。君看擊鼓撞鍾者，勢去賓朋不易招。
歡喜吟 邵雍 
揚善不揚惡，記恩不記讎。人人自歡喜，何患少交遊。
善人吟 邵雍 
良如金玉，重如丘山。儀如鸞鳳，氣如芝蘭。
議論吟 邵雍 
事苟非，自有異。事苟是，安有二。
推誠吟 邵雍 
天雖不語人能語，心可欺時天可欺。天人相去不相還，只在人心人不知。人心先天天弗違，人身後天奉天時。身心相去不相遠，只在人誠人不推。
堯夫吟 邵雍 
堯夫吟，天下拙。來無時，去無節。如山川，行不徹。如江河，流不竭。如芝蘭，香不歇。如簫韶，聲不絕。也有花，也有雪。也有風，也有月。又溫柔，又峻烈。又風流，又激切。
意外吟 邵雍 
事出意外，人難智求。自非妄動，惡用多愁。既有誤中，寧無暗投。能知此說，天下何憂。
當斷吟 邵雍 
斷以决疑，疑不可緩。當斷不斷，反受其亂。
憂夢吟 邵雍 
至人無夢，聖人無憂。夢爲多想，憂爲多求。憂既不作，夢來何由。能知此說，此外何修。
人情吟 邵雍 
人達人情，無寡無廣。天下之事，如指諸掌。
人事吟 邵雍 
人無取次，事莫因循。因循失事，取次壞人。人無率爾，事貴丁寧。率爾近薄，丁寧近誠。
師資吟 邵雍 
未知道義，尋人爲師。既知道義，人來爲資。尋師未易，爲資實難。指南響道，非去非還。師人則恥，人師則喜。喜恥皆非，我獨無是。好爲人師，與恥何異。
天人吟 邵雍 
天學修心，人學修身。身安心樂，乃見天人。天之與人，相去不遠。不知者多，知之者鮮。身主于人，心主于天。心既不樂，身何由安。
樂毅吟 邵雍 
樂毅事燕時，其心有深皆。破齊七十城，迎刃不遺矢。豈留即墨莒，却與燕有二。欲使燕遂王，天下自齊始。豈意志未申，昭王一旦死。惠王固不知，使人代其位。强燕自此衰，何復能振起。自古君與臣，濟會非容易。重惜千萬年，英雄爲流涕。
十分吟  其一 邵雍 
所謂十分人，須有十分真。非爲能寫字，非謂能爲文。非謂眉目秀，非謂衣服新。欲行人世上，直須先了身。
十分吟  其二 邵雍 
所謂十分人，須有十分事。事苟不十分，終是未完備。事父盡其心，事兄盡其意。事君盡其忠，事師盡其義。
十分吟  其三 邵雍 
人壽百來年，其過豈容易。雖然瞬息間，其間多少事。號爲能了事，必先能了身。身苟未能了，何暇能了人。
生日吟 邵雍 
辛亥年，辛丑月。甲子日，甲戌辰。日辰同甲，年月同辛。吾於此際，生而爲人。
誡子吟 邵雍 
雞能警旦，馬能代行。犬能守禦，牛能力耕。人稟天地，萬物之靈。妬賢嫉能，不如不生。
有常吟 邵雍 
天地有常理，日月有常明。四時有常序，鬼神有常靈。聖人有常德，小人無常情。
歲暮吟 邵雍 
世上紛華都不見，眼前惟見讀書尊。百千難過尚驚惕，三十歲前尤苦辛。少日只知艱險事，老年方識太平身。家風幸有兒孫繼，足以無心伴白雲。
春天吟 邵雍 
一片春天在眼前，眼前須識好春天。春秋冬夏能無累，雪月風花都一連。能用真腴爲事業，豈防他物害暄妍。我生其幸何多也，安有閑愁到耳邊。
庶幾吟 邵雍 
以聖責人，固未完備。以人望人，自有餘地。責人無難，受責非易。其殆庶幾，猶望顔子。
人物吟 邵雍 
人盛必有衰，物生須有死。既見身前人，乃知身後事。身前人能興，身後事豈廢。興廢先言人，然後語天地。
詫嗟吟 邵雍 
昨日炙手，今日張羅。人間常事，何詫何嗟。
左衽吟 邵雍 
自古禦戎無上策，唯憑仁義是中原。王師問罪固能道，天子蒙塵爭忍聞。二晉亂亡成茂草，三君屈辱落陳編。公閭延廣何人也，始信興邦亦一言。
教勸吟 邵雍 
若聖與人吾豈敢，空言猶足慰虛生。明開教勸用常道，永使子孫持善名。此日貽謨情未顯，他時受賜事非輕。庶幾此意流天下，天下何由不太平。
不善吟 邵雍 
悲哉不善人，稟此凶戾德。非唯敗人家，又能敗人國。
多事吟 邵雍 
多事招憂，多疑招悶。多與招吝，多取招損。
處身吟 邵雍 
君子處身，寧人負己，己無負人。小人處事，寧己負人，無人負己。
觀性吟 邵雍 
千萬年之人，千萬年之事。千萬年之情，千萬年之理。惟學之所能，坐而爛觀爾。
觀物吟 邵雍 
居暗觀明，居靜觀動。居簡觀繁，居輕觀重。所居者寡，所觀則衆。匪居匪觀，衆寡何用。
答和吳傳正贊善二首  其一 邵雍 
洛陽城裏一愚夫，十許年來不讀書。老去情懷難狀處，淡煙寒月映松踈。
答和吳傳正贊善二首  其二 邵雍 
樂靜豈無病，好閑終有心。爭如自得者，與世善浮沉。
是非吟 邵雍 
是短非長，好丹非素。一生區區，未免愛惡。愛惡不去，何由是非。愛惡既去，是非何爲。
洗心吟 邵雍 
人多求洗身，殊不求洗心。洗身去塵垢，洗心去邪淫。塵垢用水洗，邪淫非能淋。必欲去心垢，須彈無絃琴。
見物吟 邵雍 
見物即謳吟，何嘗曾用意。閑將篋笥詩，靜看人間事。
力穡吟 邵雍 
春時耕種，夏時耘耨。秋時收治，冬時用受。雨露不愆，既苗既秀。水旱爲災，尚罹其咎。
六十六歲吟 邵雍 
六十有六歲，暢然持酒盃。少無他得志，老有此開懷。往往英心動，時時秀句來。尚收三百首，自謂敵瓊瓌。
寬猛吟 邵雍 
寬則民慢，猛則民殘。寬猛相濟，其民自安。
小道吟 邵雍 
藝雖小道，事亦繫人。苟不造微，焉能入神。
得失吟 邵雍 
人有賢愚，事無巨細。得不艱難，失必容易。
薰蕕吟 邵雍 
善惡之間，薰蕕可究。近薰必香，近蕕必臭。
好惡吟 邵雍 
惡死好生，去害就利。天下之人，其情無異。
歲暮吟  其一 邵雍 
此情人不知，亦嘗歎遲暮。雖則歎遲暮，柰何難分付。
歲暮吟  其二 邵雍 
此情人不知，亦嘗歎遲久。雖則歎遲久，柰何人不受。
安分吟 邵雍 
輕得易失，多謀少成。德無盡利，善無近名。
由聽吟 邵雍 
由聽而失，以聽爲賓。而今而後，何復信人。
詩畫吟  其一 邵雍 
畫筆善狀物，長于運丹青。丹青入巧思，萬物無遁形。詩畫善狀物，長于運丹誠。丹誠入秀句，萬物無遁情。詩者人之志，言者心之聲。志因言以發，聲因律而成。多識于鳥獸，豈止毛與翎。
詩畫吟  其二 邵雍 
多識于草木，豈止枝與莖。不有風雅頌，何由知功名。不有賦比興，何由知廢興。觀朝廷盛事，壯社稷威靈。有湯武締構，無幽厲欹傾。知得之艱難，肯失之驕矜。去巨蠹奸邪，進不世賢能。擇陰陽粹美，索天地精英。籍江山清潤，揭日月光榮。收之爲民極，著之爲國經。播之于金石，奏之于大庭。感之以人心，告之以神明。人神之胥悅，此所謂和羹。既有虞舜歌，豈無臯陶賡。既有仲尼刪，豈無季札聽。必欲樂天下，捨詩安足憑。得吾之緒餘，自可致昇平。
詩史吟 邵雍 
史筆善記事，長于炫其文。文勝則實喪，徒憎口云云。詩史善記事，長于造其真。真勝則華去，非如目紛紛。天下非一事，天下非一人。天下非一物，天下非一身。皇王帝伯時，其人長如存。百千萬億年，其事長如新。可以辨庶政，可以齊黎民。可以述祖考，可以訓子孫。可以尊萬乘，可以嚴三軍。可以進諷諫，可以揚功勳。可以移風俗，可以厚人倫。可以美教化，可以和踈親。可以正夫婦，可以明君臣。可以贊天地，可以感鬼神。規人何切切，誨人何諄諄。送人何戀戀，贈人何懃懃。無歲無嘉節，無月無嘉辰。無時無嘉景，無日無嘉賓。樽中有美祿，坐上無妖氛。胸中有美物，心上無埃塵。忍不用大筆，書字如車輪。三千有餘首，布爲天下春。
演繹吟  其一 邵雍 
萬事入沉吟，其來味更深。雖然曾過眼，須是更經心。過眼未盡見，經心肯儘尋。儘尋能得見，方始是真金。
演繹吟  其二 邵雍 
何者是真金，真金入骨沉。飽曾經煅煉，足得不沉吟。到手何須眼，行身敢放心。放心然後樂，天下有知音。
演繹吟  其三 邵雍 
何者謂知音，知音只在心。肝脾無效驗，鍾鼓漫搜尋。既若能開物，何須更鼓琴。來儀非爲鳳，只是感人深。
演繹吟  其四 邵雍 
何者謂來儀，來儀意不低。有身皆衎衎，無物不熙熙。一國若一物，四方猶四支。巍巍乎堯舜，何得而名之。
史畫吟 邵雍 
史筆善記事，畫筆善狀物。狀物與記事，二者各得一。詩史善記意，詩畫善狀情。狀情與記意，二者皆能精。狀情不狀物，記意不記事。形容出造化，想像成天地。體用自此分，鬼神無敢異。詩者豈于此，史畫而已矣。
好勝吟 邵雍 
人無好勝，事無過求。好勝多辱，過求多憂。憂辱並至，道德弗遊。不止人患，身亦是仇。
治心吟 邵雍 
心親于身，身親于人。不能治心，焉能治身。不能治身，焉能治人。
吾廬吟 邵雍 
吾亦愛吾廬，吾廬似野居。性隨天共淡，身與世俱疎。遍地長芳草，滿床堆亂書。自從無事後，更不著工夫。
人靈吟 邵雍 
天地生萬物，其間人最靈。既爲人之靈，須有人之情。若無人之情，徒有人之形。
過眼吟 邵雍 
紛紛過眼不須驚，利害相磨卒未平。伎倆雖多無實效，聰明到了是虛名。溫涼寒熱四時事，甘苦辛酸萬物情。除却此心皆外物，此心猶恐未全醒。
災來吟 邵雍 
災自外來，猶可消除。災自內來，何由支梧。天人之間，內外察諸。
內外吟 邵雍 
目耳鼻口，人之戶牖。心膽脾腎，人之中霤。內若能守，外自不受。內若無守，外何能久。
名利吟 邵雍 
重之以名，見人之情。厚之以利，見人之意。情意內也，內重則外輕。名利外也，內賤則外貴。
名實吟 邵雍 
內無是實，外有是名，小人故矜。外無是名，內有是實，君子何失。
性情吟 邵雍 
君子任性，小人任情。任性則近，任情則遠。
丁寧吟 邵雍 
人無忽略，事貴丁寧。忽略近薄，丁寧近誠。
疑信吟 邵雍 
人無輕信，事無多疑。輕信招釁，多疑招離。
治亂吟 邵雍 
君子小人，亦常相半。時止時行，或治或亂。
有時吟 邵雍 
龍不冬躍，螢能夜飛。小人君子，而皆有時。
忠厚吟 邵雍 
小人斯須，君子長久。斯須傾邪，長久忠厚。
窮冬吟 邵雍 
十二月將終，還驚歲律窮。藏冰方北陸，解凍未東風。草昧徒尋綠，花梢强覓紅。探春春不見，元只在胸中。
知非吟 邵雍 
今日已前事，知非心可憑。虛言安足道，實行又何矜。無藥醫衰老，有詩歌聖明。縱然時飲酒，未肯學劉伶。
冬至吟 邵雍 
冬至子之半，天心無改移。一陽初起處，萬物未生時。玄酒味方淡，大音聲正希。此言如不信，更請問庖犧。
頭白吟 邵雍 
頭白已多時，況能垂白髭。不如猶甚幸，竊比未全衰。潤屋雖無鏹，承家却有兒。敢言貧淨潔，似我亦應稀。
談詩吟 邵雍 
詩者人之志，非詩志莫傳。人和心盡見，天與意相連。論物生新句，評文起雅言。興來如宿構，未始用雕鎸。
繩水吟 邵雍 
水能平而不能直，繩能直而不能平。安得繩水爲人情，而使天下都無爭。
刑名吟 邵雍 
君子多近名，小人多近刑。善惡有異同，一歸與任情。
陰陽吟 邵雍 
陽行一，陰行二。一主天，二主地。天行六，地行四。四主形，六主氣。
人事吟 邵雍 
人有去就，事無低昂。跡有疎密，人無較量。能此四者，自然久長。
內外吟  其一 邵雍 
衣冠嚴整，謂之外修。行義純潔，謂之內修。內外俱修，何人不求。
內外吟  其二 邵雍 
衣冠不整，謂之外隋。行義不修，謂之內惰。內外俱惰，何人不唾。
盛衰吟 邵雍 
克肖子孫，振起家門。不肖子孫，破敗家門。猗嗟子孫，盛衰之根。
死生吟 邵雍 
學仙欲不死，學佛欲再生。再生與不死，二者人果能。設使人果能，方始入于情。賞哉林下人，不爲人所惜。哀哉公與卿，重爲人所惑。
生日吟 邵雍 
三萬五千日，伊予享此身。當時纔作物，此際始爲人。久負陰陽力，終虧父母恩。一盃爲壽酒，床下列兒孫。
時事吟  其一 邵雍 
時之來兮其勢可乘，時之去兮其勢遂生。前日之事兮今日不行，今日之事兮後來必更。
時事吟  其二 邵雍 
時久則患生，事久則弊生。弊患相仍，人何以寧。
不知吟 邵雍 
不知陰陽，不知天地。不知人情，不知物理。强爲人師，寧不自愧。
水火吟 邵雍 
水火得其御，交而成既濟。水火失其御，焚溺可立至。不止水與火，萬事盡如此。只知用水火，不知水火義。
中原吟 邵雍 
中原之師，仁義爲主。仁義既無，四夷來侮。
喜飲吟 邵雍 
堯夫喜飲酒，飲酒喜全真。不喜成酩酊，只喜成微醺。微醺景何似，襟懷如初春。初春景何似，天地纔絪紜。不知身是人，不知人是身。只知身與人，與天都未分。
所感吟 邵雍 
人生無定準，事體有多端。客宦危疑處，家書子細看。既曾憂險阻，方信喜平安。男子平生事，須于痛定觀。
行止吟 邵雍 
時止則須止，時行則可行。時行與時止，人力莫經營。
太平吟 邵雍 
太平時世園亭內，豐稔歲年村落間。情味一般難狀處，風煙草木盡閑閑。
探春吟 邵雍 
草色依稀綠，花稍隠約紅。一般難道說，如醉在心中。
不出吟 邵雍 
冬夏遠難出，止行南北園。如逢好風景，亦可至三天。
不善吟 邵雍 
不良之人，稟氣非正。蛇蝎其情，豺狼其性。至良之人，稟氣清明。金玉其性，芝蘭其情。
不同吟 邵雍 
君子之人，與己非比。聞善則樂，見賢則喜。小人之人，與己非惡。聞善則憎，見賢則怒。
得失吟 邵雍 
時難得而易失，心雖悔而何追。不知老之已至，不知志與願違。
痛矣吟 邵雍 
痛矣時難得，悲哉道未傳。今年年已盡，明日是明年。
歲除吟 邵雍 
半百已華顛，如今更皓然。自知爲士子，人訝學神仙。風月難忘酒，雲山不著錢。行年六十六，明日又添年。
筆興吟 邵雍 
窗晴氣和暖，酒美手柔軟。興逸情撩亂，筆落春花爛。
影論吟 邵雍 
性在體內，影在形外。性往體隨，形行影會。體性不存，形影安在。影外之言，曾何足怪。
憂喜吟 邵雍 
大喜與大憂，二者莫能寐。二者若能寐，何憂事不治。
窺開吟  其一 邵雍 
物理窺開後，人情照破時。一身都是我，瘦了又還肥。
窺開吟  其二 邵雍 
物理窺開後，人情照破時。能將函谷塞，只用一丸泥。
窺開吟  其三 邵雍 
物理窺開後，人情照破時。正如携寶劍，切玉過如泥。
窺開吟  其四 邵雍 
物理窺開後，人情照破時。渴多逢美酒，病後遇良醫。
窺開吟  其五 邵雍 
物理窺開後，人情照破時。能將一箇字，善解百年迷。
窺開吟  其六 邵雍 
物理窺開後，人情照破時。情中明事體，理外見天機。
窺開吟  其七 邵雍 
物理窺開後，人情照破時。可嗟兼可唾，堪鄙又堪嗤。
窺開吟  其八 邵雍 
物理窺開後，人情照破初。不堪將勸誡，止可與嗟吁。
窺開吟  其九 邵雍 
物理窺開後，人情照破前。止堪令執筆，不可使持權。
窺開吟  其一○ 邵雍 
物理窺開後，人情照破休。止堪初看望，不可久延留。
窺開吟  其一一 邵雍 
物理窺開後，人情照破時。欲知花爛熳，便是葉離披。
窺開吟  其一二 邵雍 
物理窺開後，人情照破時。有權能處置，更狡待何爲。
窺開吟  其一三 邵雍 
物理窺開後，人情照破間。敢言天下事，到手又何難。
喜歡吟 邵雍 
平生喜飲酒，飲酒喜輕醇。不喜大段醉，只便微带醺。融怡如再少，和煦似初春。亦恐難名狀，兩儀仍未分。
貴賤吟 邵雍 
繫自我者，可以力行。繫自人者，難乎力爭。貴爲萬乘，亦莫之矜。賤爲匹夫，亦莫之凌。
措處吟 邵雍 
在未定之時，當難處之地。方事之危疑，見人之措置。
費力吟 邵雍 
事無巨細，人有得失。得之小心，失之費力。
不老吟 邵雍 
人無不老理，日有再中時。不老必無也，再中應有之。
代書寄陳章屯田 邵雍 
執別而來二十春，忽飛書意一何勤。四方豈是少賢士，千里猶能思故人。世態見多知可否，物情諳久識疎親。我今老去甘衰朽，無補明時卧洛濱。
長短吟 邵雍 
君子喜淳誠，小人喜欺罔。淳誠歲時長，欺罔日月短。
迷悟吟 邵雍 
君子改過，小人飾非。改過終悟，飾非終迷。終悟福至，終迷禍歸。
正性吟 邵雍 
未生之前，不知其然。既生之後，乃知有天。有天而來，止物之性。君子踐形，小人輕命。
幽明吟 邵雍 
明有日月，幽有鬼神。日月照物，鬼神依人。明由物顯，幽由人陳。人物不作，幽明何分。
無靦吟 邵雍 
事曾經見，物曾持鍊。天地之間，俯仰無靦。
事體吟 邵雍 
語言須中節，義理貴從宜。可革仍三就，當行必再思。
自餘吟 邵雍 
身生天地後，心在天地前。天地自我出，自餘何足言。
四可吟 邵雍 
可勉者行，可信者言。可委者命，可託者天。
四不可吟 邵雍 
言不可妄，行不可隳。命不可忽，天不可違。
賃屋吟 邵雍 
屋新人喜居，屋弊人思去。主若善修完，何時不能住。
小人吟 邵雍 
小人無恥，重利輕死。不畏人誅，豈顧物議。
覽照吟 邵雍 
其骨爽，其神清。其祿薄，其福輕。
有病吟 邵雍 
一身如一國，有病當求醫。病愈藥便止，節宣良得宜。
二月吟 邵雍 
林下故無知，唯知二月期。酒嘗新熟後，花賞半開時。只有醺酣趣，殊無爛熳悲。誰能將此景，長貯在心脾。
三月吟 邵雍 
滿城盡日行春去，言會行春還有數。真宰何嘗不發生，遊人其那無憑據。梨花著雨漫成啼，柳絮因風肯住。一片清明好意多，柰何意好難分付。
一等吟 邵雍 
欲出第一等言，須有第一等意。欲爲第一等人，須作等一等事。
萬物吟 邵雍 
成敗須歸命，興衰各有時。小人縱多欲，真宰豈容私。只此浪喜歡，便成空慘悽。請觀春去後，遊者更爲誰。
洛陽春吟  其一 邵雍 
四方景好無如洛，一歲花奇莫若春。景好花奇精妙處，又能分付與閑人。
洛陽春吟  其二 邵雍 
洛陽人慣見奇葩，桃李花開未當花。須是牡丹花盛發，滿城方始樂無涯。
洛陽春吟  其三 邵雍 
桃李花開人不窺，花時須是牡丹時。牡丹花發酒增價，夜半遊人猶未歸。
洛陽春吟  其四 邵雍 
光陰不肯略從容，九十日春還又空。多少落花無著莫，半隨流水半隨風。
洛陽春吟  其五 邵雍 
春歸花謝日初長，燕語鶑啼各自忙。何故遊人斷來往，綠陰殊不減紅芳。
洛陽春吟  其六 邵雍 
十日好花都去盡，可憐青帝用功深。遊人莫便無憑據，未必紅芳勝綠陰。
洛陽春吟  其七 邵雍 
春歸必竟歸何處，無限春寃都未訴。欲託流鶑問所因，子規又叫不如去。
洛陽春吟  其八 邵雍 
用盡四時周一歲，唯春能見好花開。十千買酒未爲貴，既去紅芳豈再來。
自貽吟 邵雍 
六十有七歲，生爲世上人。四方中正地，萬物備全身。天外更無樂，胸中別有春。
落花吟 邵雍 
萬紫千紅處處飛，滿川桃李漫成蹊。狂風猛雨日將暮，舞榭歌臺人乍稀。水上漂浮安有定，徑邊狼籍更無依。流鶑不用多言語，到了一番春已歸。
春暮吟  其一 邵雍 
花開春正好，花謝春還暮。不意子規禽，猶能道歸去。
春暮吟  其二 邵雍 
春來蝴蝶亂，春去子規啼。安得如前日，和風初扇時。
春暮吟  其三 邵雍 
禽不通人情，唯知春已暮。亦或叫提壺，亦或叫歸去。
泉布吟 邵雍 
名爲泉布者，無足走人間。善發難言口，能開不笑顔。償逋小續命，賙急大還丹。唯有商山老，非干買得閑。
牡丹吟 邵雍 
一盤顔色一般香，香是天香色異常。真宰功夫精妙處，非容人意可思量。
和鳳翔橫渠張子厚學士 邵雍 
秦甸山河半域中，精英孕育古今同。古來賢傑知多少，何代無人振素風。
自處吟 邵雍 
堯夫自處道如何，滿洛陽城都似家。不德於人焉敢異，至誠從物更無他。眼前只見羅天爵，頭上誰知換歲華。何止春歸與春在，胸中長有四時花。
爲人吟 邵雍 
爲人須是與人羣，不與人羣不盡人。大舜與人焉有異，帝堯親族亦推倫。人心齟齬一身病，事體和諧四海春。心在四支心是主，四支又復遠于身。
先天吟 邵雍 
先天事業有誰爲，爲者如何告者誰。若謂先天言可告，君臣父子外何歸。眼前伎倆人皆曉，心上功夫世莫知。天地與身皆易地，己身殊不異庖犧。
中和吟 邵雍 
性亦故無他，須是識中和。心上語言少，人間事體多。如霖迴久旱，似藥起沉痾。一物尚不了，其如萬物何。
四賢吟 邵雍 
彥國之言鋪陳，晦叔之言簡當。君實之言優游，伯淳之言調暢。四賢洛陽之名望，是以在人之上。有宋熙寧之間，大爲一時之壯。
年老吟 邵雍 
歲華頭上不能驚，唯有交親眼更明。皓皓月常因坐看，深深酒不爲愁傾。苟於心上無先覺，却似人間小後生。欲約何人爲伴侶，江湖泛去一舟輕。
天地吟 邵雍 
天人之際豈容鍼，至理何煩遠去尋。凶焰熾時焚更烈，恩波流處浸還深。長征戍卒思歸意，久旱蒼生望雨心。禍福轉來如反掌，可能中夜不沉吟。
至論吟 邵雍 
民于萬物已稱珍，聖向民中更出羣。介石不疑何盡日，知幾何患未如神。若無剛果難成善，既有精明又貴純。禍福兆時皆有漸，不由天地只由人。
人玉吟 邵雍 
玉不自珍人與珍，人珍何謝玉之純。然知粹美如終一，更看清光表裏真。韜韞有名初在石，琢磨成器却須人。古人已死不復見，被褐之言不謬云。
詐者吟 邵雍 
詐者固疑人，天下盡行詐。不信天下人，其間無真話。
飲酒吟 邵雍 
時時醇酒飲些些，頤養天和以代茶。無雨將成大凶歲，負城非有好生涯。身居畎畝須憂國，事委男兒尚恤家。人問老來何長進，鑑中添得鬢邊華。
樂物吟 邵雍 
物有聲色氣味，人有耳目口鼻。萬物于人一身，反觀莫不全備。
和王安之小園五題 邵雍 
小園新葺不離家，高就崗頭低就窳。洛邑地疑偏得勝，天津人至又非賒。宜將閬苑同時語，莫共桃源一道誇。聞說一軒多種藥，只應猶欠紫河車。
野軒 邵雍 
一軒名野非塵境，嵩少煙岑送好風。日月歲時都屬己，更於何處覓壺中。
污亭 邵雍 
許由爲計未爲深，洗耳如何不動心。到此灑然如世外，何嘗更有事來侵。
藥軒 邵雍 
山裏藥多人不識，夫君移植更標名。果能醫得人間病，紅紫何妨好近楹。
晚暉亭 邵雍 
高亭新建礙煙霞，暮景能留是可嘉。最近賞春來往路，遊人應問是誰家。
歡物吟  其一 邵雍 
水雨霖，火雨露。土雨濛，石雨雹。
歡物吟  其二 邵雍 
水風涼，火風熱。土風和，石風冽。
歡物吟  其三 邵雍 
水雲黑，火雲赤。土雲黄，石雲白。
歡物吟  其四 邵雍 
水雷{雨/玄}，火雷虩。土雷連，石雷霹。
晝睡 邵雍 
晝睡功夫未易偕，羲皇以上合安排。心間無事飽食後，園裏有時閑步迴。未午庭柯鶑屢囀，已殘花徑客稀來。請觀世上多愁者，枕簟雖涼無此懷。
進退吟 邵雍 
進退兩途皆日賓，何煩坐上苦云云。低眉坐處當周物，掉臂行時莫顧人。齒髮既衰非少日，林泉能老是長春。行於無事人知否，寵辱何由得到身。
爲客吟  其一 邵雍 
忽憶南秦爲客日，洛陽東望隔秦川。雲山去此二千里，歲月于今十九年。柳色得非新婀娜，江聲應是舊潺湲。衰軀設使能重往，疇昔情懷柰杳然。
爲客吟  其二 邵雍 
忽憶東朐爲客日，壯心初見水雲鄉。島夷居處隣荒服，潮水來時雜海商。卧看蒼溟圍大塊，坐觀紅日出扶桑。虛生虛死人何限，男子之稱不易當。
爲客吟  其三 邵雍 
忽憶東吳爲客日，當年意氣樂從遊。登山未始等閑輟，飲酒何嘗容易休。萬柄荷香經楚甸，一帆風軟過揚州。追思何異邯鄲夢，瞬息光陰三十秋。
爲客吟  其四 邵雍 
忽憶太原爲客日，經秋縱酒未成歸。遠山近水都成恨，高閣斜陽盡是悲。年少不禁花到眼，情多唯只淚沾衣。如今老向洛城裏，更沒這般愁到眉。
攝生吟 邵雍 
握固如嬰兒，作氣如壯士。二者非自然，皆出不容易。心爲身之主，志者氣之師。沉珠于深淵，養自己天地。
病中吟 邵雍 
堯夫三月病，憂損洛陽人。非止交朋意，都如骨肉親。薦醫心懇切，求藥意慇懃。安得如前日，登門謝此恩。
重病吟 邵雍 
安樂五十年，一旦感重疾。仍在盛夏中，伏枕幾百日。砭灸與藥餌，百療效無一。以命聽於天，於心何所失。
天人吟 邵雍 
天生此身人力寄，人力盡兮天數至。天人相去不毫芒，若有毫芒却成二。
疾革吟 邵雍 
有命更危亦不死，無命極醫亦無效。唯將以命聽於天，此外誰能閑計較。
聽天吟 邵雍 
上天生我，上天死我。一聽於天，有何不可。
得一吟 邵雍 
天自得一天無既，我一自天而後至。唯天與一無兩般，我亦何嘗與天異。
答客問病 邵雍 
世上重黄金，伊予獨喜吟。死生都一致，利害漫相尋。湯濟功非淺，膏肓疾已深。然而猶灼艾，用慰友朋心。
病亟吟 邵雍 
生于太平世，長于太平世。老于太平世，死于太平世。客問年幾何，六十有七歲。俯仰天地間，浩然無所愧。
首尾吟  其一 邵雍 
堯夫非是愛吟詩，爲見聖賢興有時。日月星辰堯則了，江河淮濟禹平之。皇王帝伯經褒貶，雪月風花未品題。豈謂古人無闕典，堯夫非是愛吟詩。
首尾吟  其二 邵雍 
堯夫非是愛吟詩，安樂窩中坐看時。一氣旋回無少息，兩儀覆燾未嘗私。四時更革互爲主，百物新陳爭效奇。享了許多家樂事，堯夫非是愛吟詩。
首尾吟  其三 邵雍 
堯夫非是愛吟詩，安樂窩中得意時。志快不須求事顯，書成當自有人知。林泉且作酬心物，風月聊充藉手資。多少寬平好田地，堯夫非是愛吟詩。
首尾吟  其四 邵雍 
堯夫非是愛吟詩，安樂窩中半醉時。因月因花因興詠，代書代簡代行移。池中既有雙魚躍，天際寧無一鴈飛。無限交親在南北，堯夫非是愛吟詩。
首尾吟  其五 邵雍 
堯夫非是愛吟詩，詩是堯夫可愛時。寶鑑造形難著髮，鸞刀迎刃豈容絲。風埃若不來侵路，塵大何由得上衣。欲論誠明是難事，堯夫非是愛吟詩。
首尾吟  其六 邵雍 
堯夫非是愛吟詩，爲見興衰各有時。天地全功須發露，朝廷盛美在施爲。便都默默柰何見，若不云云那得知。事在目前人不慮，堯夫非是愛吟詩。
首尾吟  其七 邵雍 
堯夫非是愛吟詩，詩是堯夫不寐時。咀茹蘭薰宜有主，恢張風雅更爲誰。三千來首收清月，二十餘年撚白髭。了却許多閑職分，堯夫非是愛吟詩。
首尾吟  其八 邵雍 
堯夫非是愛吟詩，詩到忘言是盡時。雖則借言通要妙，又須從物見幾微。羹因不和方知淡，樂爲無聲始識希。多少風花待除改，堯夫非是愛吟詩。
首尾吟  其九 邵雍 
堯夫非是愛吟詩，雖老精神未耗時。水竹清閑先據了，鶑花富貴又兼之。梧桐月向懷中照，楊柳風來面上吹。被有許多閑捧擁，堯夫非是愛吟詩。
首尾吟  其一○ 邵雍 
堯夫非是愛吟詩，詩是天津竚立時。有意水聲千古在，無情山色四邊圍。孤鴻遠入晴烟去，雙鷺斜穿禁柳飛。景物不妨閑自適，堯夫非是愛吟詩。
首尾吟  其一一 邵雍 
堯夫非是愛吟詩，詩是天津再住時。積翠鶑花供秀潤，上陽風月助新奇。鳳凰樓觀雲中看，道德園林枕上窺。不負太平吟笑事，堯夫非是愛吟詩。
首尾吟  其一二 邵雍 
堯夫非是愛吟詩，詩是堯夫漸老時。每用風騷觀物體，却因言語漏天機。林間車馬自稀到，塵外盃觴不浪飛。六十一年無事客，堯夫非是愛吟詩。
首尾吟  其一三 邵雍 
堯夫非是愛吟詩，詩是堯夫忠恕時。無限物情閑處見，諸般藥性病來知。暗於成事事必敗，失在知人人必欺。家國與身同一體，堯夫非是愛吟詩。
首尾吟  其一四 邵雍 
堯夫非是愛吟詩，詩是堯夫默識時。初有意時如父子，到無情處類蠻夷。睛前成敗尚不見，天下安危那得知。始信知人是難事，堯夫非是愛吟詩。
首尾吟  其一五 邵雍 
堯夫非是愛吟詩，詩是堯夫知幸時。日未出前朝象帝，天纔春處謁庖犧。三盃五盞自勸酒，一局兩局無爭棋。韶濩不知何似樂，堯夫非是愛吟詩。
首尾吟  其一六 邵雍 
堯夫非是愛吟詩，詩是堯夫自勵時。適道全由就師學，出塵須是稟天資。好賢只恐知人晚，樂善惟憂見事遲。多謝友朋常見教，堯夫非是愛吟詩。
首尾吟  其一七 邵雍 
堯夫非是愛吟詩，詩是堯夫得意時。正得意時常起舞，至麾毫處輒能飛。南溟萬里鵬初舉，遼海千年鶴乍歸。豈止一詩而已矣，堯夫非是愛吟詩。
首尾吟  其一八 邵雍 
堯夫非是愛吟詩，詩是堯夫可歎時。固有命焉剛不信，是無天也果能欺。才高正被聰明使，身貴方爲利害移。無計柰何春又老，堯夫非是愛吟詩。
首尾吟  其一九 邵雍  华山
堯夫非是愛吟詩，詩是堯夫筆逸時。蒼海有神搜鯨鯢，陸沉無水藏蛟螭。岌嶪五千仞華嶽，汪洋十萬頃黄陂。都與收來入近題，堯夫非是愛吟詩。
首尾吟  其二○ 邵雍 
堯夫非是愛吟詩，詩是堯夫出入時。春初暖兮日遲遲，秋初涼兮雲微微。輕風動垂柳依依，細雨過芳草萋萋。林下小車遊未歸，堯夫非是愛吟詩。
首尾吟  其二一 邵雍 
堯夫非是愛吟詩，詩是堯夫試硯時。玉未琢前猶索辨，金經煅後更何疑。當時掉臂人皆笑，今日摇頭誰不知。天外鳳凰飛處別，堯夫非是愛吟詩。
首尾吟  其二二 邵雍 
堯夫非是愛吟詩，詩是堯夫試筆時。以至死生猶處了，自餘榮辱可知之。適居堂上行堂上，或在水湄言水湄。不止省心兼省力，堯夫非是愛吟詩。
首尾吟  其二三 邵雍 
堯夫非是愛吟詩，詩是堯夫試墨時。十室邑中須有信，三人行處豈無師。謀謨不講還疎畧，思慮傷多又忸怩。機會失時尋不得，堯夫非是愛吟詩。
首尾吟  其二四 邵雍 
堯夫非是愛吟詩，詩是堯夫語道時。天聽雖高只些子，人情相去沒多兒。無聲無臭儘休也，不忮不求還得之。雖有丹青亦難狀，堯夫非是愛吟詩。
首尾吟  其二五 邵雍 
堯夫非是愛吟詩，詩是堯夫語物時。物盛物衰隨氣候，人榮人瘁逐推移。天邊新月有時待，水上落花何處追。皆是世間常事耳，堯夫非是愛吟詩。
首尾吟  其二六 邵雍 
堯夫非是愛吟詩，詩是堯夫語事時。天若可升非待勸，神如無驗不須祈。人當常上易施設，事過面前難改移。世盛世衰非一日，堯夫非是愛吟詩。
首尾吟  其二七 邵雍 
堯夫非是愛吟詩，詩是堯夫登閣時。往事千年徒渺漭，斜陽一片漫光輝。伊川洛川水似線，太室少室峰如錐。爭者從來有閑氣，堯夫非是愛吟詩。
首尾吟  其二八 邵雍 
堯夫非是愛吟詩，詩是堯夫隠几時。尺寸光陰須愛惜，分毫頭角莫矜馳。酒因勸客小盞飲，句到驚人大筆麾。無日何嘗不自得，堯夫非是愛吟詩。
首尾吟  其二九 邵雍 
堯夫非是愛吟詩，詩是堯夫詠史時。曠古第成千覺夢，中原都入一枰棋。唐虞玉帛煙光紫，湯武干戈草色萋。觀古事多今可見，堯夫非是愛吟詩。
首尾吟  其三○ 邵雍 
堯夫非是愛吟詩，詩是堯夫對酒時。處世雖無一分善，行身誤有四方知。大凡觀物須生意，既若成章必見辭。詩者志之所之也，堯夫非是愛吟詩。
首尾吟  其三一 邵雍 
堯夫非是愛吟詩，詩是堯夫半老時。肥遯雖無潤屋物，勞謙却有克家兒。筋骸幸且粗康健，談笑不妨閑滑稽。六十二年無事客，堯夫非是愛吟詩。
首尾吟  其三二 邵雍 
堯夫非是愛吟詩，詩是堯夫自笑時。閑散何嘗遠人事，語言時復洩天機。至微勳業有難立，儘大功名或易爲。成敗一歸思慮外，堯夫非是愛吟詩。
首尾吟  其三三 邵雍 
堯夫非是愛吟詩，詩是堯夫讓僕時。止會摇頭道又錯，柰何轉脚復爲非。比圖爲家效功力，更却與物生瑕疵。失在知人不無過，堯夫非是愛吟詩。
首尾吟  其三四 邵雍 
堯夫非是愛吟詩，詩是堯夫可歎時。大器晚成當自重，小人難養又何疑。既無一日九遷則，安有終朝三褫之。若向槿花注遠到，堯夫非是愛吟詩。
首尾吟  其三五 邵雍 
堯夫非是愛吟詩，詩是堯夫樂事時。慷慨丈夫無後悔，分明男子有前知。在尋常時觀執守，當倉卒處看施爲。善事沒身而已矣，堯夫非是愛吟詩。
首尾吟  其三六 邵雍 
堯夫非是愛吟詩，詩是堯夫自喜時。名在士人當盛世，生於中國作男兒。良辰美景忍虛廢，驟雨飄風無定期。過此焉能事追悔，堯夫非是愛吟詩。
首尾吟  其三七 邵雍 
堯夫非是愛吟詩，詩是堯夫喜老時。好話說時常愈疾，善人逢處每忘機。此心是物難爲動，其志唯天然後知。詩是堯夫分付處，堯夫非是愛吟詩。
首尾吟  其三八 邵雍 
堯夫非是愛吟詩，詩是堯夫贊仲尼。大事既去止可歎，皇綱已墜如何追。由茲春秋無義戰，所以定哀多微辭。絕筆獲麟之一句，堯夫非是愛吟詩。
首尾吟  其三九 邵雍 
堯夫非是愛吟詩，詩是堯夫自在時。何處不行芳草地，誰家不望小車兒。花枝好處安詳折，酒盞滿時撋就持。閑氣虛名都忘了，堯夫非是愛吟詩。
首尾吟  其四○ 邵雍 
堯夫非是愛吟詩，詩是堯夫自負時。暖日纔從桃李過，涼風又向芰荷吹。月華正似金波溜，雪片還如柳絮飛。此樂太平然後見，堯夫非是愛吟詩。
首尾吟  其四一 邵雍 
堯夫非是愛吟詩，詩是堯夫自得時。風露清時收翠潤，山川秀處摘新奇。揄揚物性多存體，拂掠人情薄用辭。遺味正宜涵泳處，堯夫非是愛吟詩。
首尾吟  其四二 邵雍 
堯夫非是愛吟詩，詩是堯夫默坐時。天意教閑須有謂，人心剛動似無知。煙輕柳葉眉閑皺，露重花枝淚靜垂。應恨堯夫無一語，堯夫非是愛吟詩。
首尾吟  其四三 邵雍 
堯夫非是愛吟詩，詩是堯夫晚望時。恰見花開便花謝，纔聞春至又春歸。流鶑啼處春猶在，杜宇來時花已飛。春至花開春去謝，堯夫非是愛吟詩。
首尾吟  其四四 邵雍 
堯夫非是愛吟詩，詩是堯夫春出時。一點兩點小雨過，三聲五聲流鶑啼。盃深似錦花間醉，車穩如茵草上歸。更在太平無事日，堯夫非是愛吟詩。
首尾吟  其四五 邵雍 
堯夫非是愛吟詩，詩是堯夫入夏時。醪酒竹間留客飲，清風水畔向人吹。嬋娟月色滿軒檻，菡萏花香盈袖衣。樂莫樂于無事樂，堯夫非是愛吟詩。
首尾吟  其四六 邵雍 
堯夫非是愛吟詩，詩是堯夫秋出時。樓上清風猶足喜，水邊芳草未全衰。纔涼便可停新酒，薄暮初能著夾衣。都沒人間浪憂事，堯夫非是愛吟詩。
首尾吟  其四七 邵雍 
堯夫非是愛吟詩，詩是堯夫自喜時。不用虛名矜智數，且無閑氣撓心脾。酒佳驀地泛一𤮕，花好有時簪兩枝。更縱無人訝狂怪，堯夫非是愛吟詩。
首尾吟  其四八 邵雍 
堯夫非是愛吟詩，詩是堯夫確論時。若以後時爲失計，必將先手作知幾。三千賓客成何夢，百二山河付阿誰。弄巧既多翻作拙，堯夫非是愛吟詩。
首尾吟  其四九 邵雍 
堯夫非是愛吟詩，詩是堯夫會計時。進退雲山爲主判，陶鎔水竹是兼司。鶑花舊管三千首，風月初收二百題。歲暮又須行考課，堯夫非是愛吟詩。
首尾吟  其五○ 邵雍 
堯夫非是愛吟詩，詩是堯夫覺老時。不動已求如孟子，無言又欲學宣尼。能知同道道亦得，始信先天天弗違。六十三年無事客，堯夫非是愛吟詩。
首尾吟  其五一 邵雍 
堯夫非是愛吟詩，詩是堯夫贊易時。火在內而刑寡妻，風行外而令庶黎。老成人爲福之基，騃孺子爲禍之梯。此理昭然多不知，堯夫非是愛吟詩。
首尾吟  其五二 邵雍 
堯夫非是愛吟詩，詩是堯夫記所思。少日過從都似夢，老年光景只如飛。快心事固難强覓，到手物如何不爲。欲俟河清人壽幾，堯夫非是愛吟詩。
首尾吟  其五三 邵雍 
堯夫非是愛吟詩，詩是堯夫重惜時。萬里焦勞無所訴，九重深邃莫能知。二年斯得誠爲晚，七日言誅未是遲。本固邦寧王道在，堯夫非是愛吟詩。
首尾吟  其五四 邵雍 
堯夫非是愛吟詩，詩是堯夫髣髴時。寫字吟詩爲潤色，通經達道是鎡基。經綸亦可爲餘事，性命方能盡所爲。可謂一生男子事，堯夫非是愛吟詩。
首尾吟  其五五 邵雍 
堯夫非是愛吟詩，詩是堯夫拍手時。此路清閑都屬我，這般歡喜更饒誰。將何勢力爲憑藉，著甚言辭與指揮。遷怒飾非何更有，堯夫非是愛吟詩。
首尾吟  其五六 邵雍 
堯夫非是愛吟詩，詩是堯夫試手時。善死自明非不死，有知誰道勝無知。楊朱眼淚惟能泣，宋玉心胸只解悲。爲報西風漫相侮，堯夫非是愛吟詩。
首尾吟  其五七 邵雍 
堯夫非是愛吟詩，詩是堯夫憶昔時。天下只知才可處，人間不信事難爲。眼觀秋水斜陽遠，淚洒西風黄葉飛。此意如今都去盡，堯夫非是愛吟詩。
首尾吟  其五八 邵雍 
堯夫非是愛吟詩，詩是堯夫相度時。合放手時須放手，得開眉處且開眉。狂情多見好人喜，僻性少爲他物移。只恨一般言不到，堯夫非是愛吟詩。
首尾吟  其五九 邵雍 
堯夫非是愛吟詩，詩是堯夫樂物時。天地精英都已得，鬼神情狀又能知。陶真意向辭中見，借論言從意外移。始信詩能通造化，堯夫非是愛吟詩。
首尾吟  其六○ 邵雍 
堯夫非是愛吟詩，詩是堯夫不樂時。明月恰圓還却缺，好花纔盛又成衰。返魂丹向何人用，續命湯於甚處施。天聽雖高只些子，堯夫非是愛吟詩。
首尾吟  其六一 邵雍 
堯夫非是愛吟詩，詩是堯夫春盡時。有意落花猶去住，無情流水任東西。鶑傳信處音聲切，燕訴寃時言語低。似此誤人事多少，堯夫非是愛吟詩。
首尾吟  其六二 邵雍 
堯夫非是愛吟詩，詩是天津秋盡時。見慣不驚新物盛，話長難說故人稀。雲疎煙淡山仍遠，露冷天高草已衰。頼有餘樽自斟酌，堯夫非是愛吟詩。
首尾吟  其六三 邵雍 
堯夫非是愛吟詩，詩是堯夫代記時。官職固難稱太史，文章却欲學宣尼。能歸豈謝陶元亮，善聽何慙鍾子期。德若不孤吾道在，堯夫非是愛吟詩。
首尾吟  其六四 邵雍 
堯夫非是愛吟詩，詩是堯夫曠望時。一片園林擁京國，幾層樓觀犯雲霓。朝昏天氣屢變易，今古人情旋合離。欲問遠山惟斂黛，堯夫非是愛吟詩。
首尾吟  其六五 邵雍 
堯夫非是愛吟詩，詩是閑觀蔬圃時。暖地春初纔欝欝，宿根秋末却披披。韭葱蒜薤青遮隴，蕷芋薑蘘綠滿畦。時到皆能弄精彩，堯夫非是愛吟詩。
首尾吟  其六六 邵雍 
堯夫非是愛吟詩，詩是堯夫窮理時。語愛何嘗過父子，講和曾未若夫妻。恩多意思翻成恨，歡極情懷却似悲。何事人間不如此，堯夫非是愛吟詩。
首尾吟  其六七 邵雍 
堯夫非是愛吟詩，詩是堯夫重惜時。西晉浮誇時可歎，南梁崇尚事堪悲。仲尼豈欲輕辭魯，孟子何嘗便去齊。儀鳳不來人老去，堯夫非是愛吟詩。
首尾吟  其六八 邵雍 
堯夫非是愛吟詩，詩是堯夫自足時。開口笑多無若我，同心言少更爲誰。田園管勾憑諸子，樽俎安排仰老妻。不信人間有憂事，堯夫非是愛吟詩。
首尾吟  其六九 邵雍 
堯夫非是愛吟詩，詩是堯夫獨酌時。一盞兩盞至三盞，五題七題或十題。只知人事是太古，不信我身非伏羲。爲幸居多宜自樂，堯夫非是愛吟詩。
首尾吟  其七○ 邵雍 
堯夫非是愛吟詩，詩是堯夫切慮時。千世萬世所遭遇，聖人賢人曾施爲。當初何故盡有說，在後可能都沒辭。事既不同時又異，堯夫非是愛吟詩。
首尾吟  其七一 邵雍 
堯夫非是愛吟詩，詩是堯夫强少時。筇杖蔾杖到手拄，南園北園隨意之。酒醺不怕暖生面，花好儘教香惹衣。六十四年無事客，堯夫非是愛吟詩。
首尾吟  其七二 邵雍 
堯夫非是愛吟詩，詩是堯夫自顧時。若有意時非語話，都無情處是肝脾。方將憂己到未到，何暇責人知不知。因喜聖賢用心遠，堯夫非是愛吟詩。
首尾吟  其七三 邵雍 
堯夫非是愛吟詩，詩是堯夫自得時。已把樂爲心事業，更將安作道樞機。未來身上休思念，既入手中須指揮。迎刃何煩多顧慮，堯夫非是愛吟詩。
首尾吟  其七四 邵雍 
堯夫非是愛吟詩，詩是堯夫鑑誡時。意淺不知多則惑，心靈須識動之微。行凶既有人誅戮，心善豈無天保持。讀易不惟明禍福，堯夫非是愛吟詩。
首尾吟  其七五 邵雍 
堯夫非是愛吟詩，詩是堯夫贊易時。八卦小成皆有主，三才大備畧無遺。陰陽消長既未已，動靜吉凶那不知。爲見至神功效遠，堯夫非是愛吟詩。
首尾吟  其七六 邵雍 
堯夫非是愛吟詩，詩是堯夫贊易時。大道備人皆有謂，上天生物固無私。雖知同道道亦得，未若先天天弗違。過此聖人猶不語，堯夫非是愛吟詩。
首尾吟  其七七 邵雍 
堯夫非是愛吟詩，詩是堯夫十月時。寒日無光天色遠，陰雲不動柳絲垂。園林葉盡鳥未散，道路風多人更稀。滿目時光口難道，堯夫非是愛吟詩。
首尾吟  其七八 邵雍 
堯夫非是愛吟詩，詩是堯夫可愛時。已著意時仍著意，未加辭處與加辭。物皆有理我何者，天且不言人代之。代了天工無限說，堯夫非是愛吟詩。
首尾吟  其七九 邵雍 
堯夫非是愛吟詩，詩是堯夫不著棋。大智大謀難忘設，小機小數肯輕爲。泥沙用處寧無惜，螻蟻驅時忍更窺。天下也宜留一路，堯夫非是愛吟詩。
首尾吟  其八○ 邵雍 
堯夫非是愛吟詩，詩是堯夫歡喜時。歡喜焉能便休得，語言須且畧形之。胸中所有事既說，天下固無人數殊。更不防閑尋罅漏，堯夫非是愛吟詩。
首尾吟  其八一 邵雍 
堯夫非是愛吟詩，詩是堯夫先見時。直在胸中貧亦樂，屈於人下貴奚爲。誰何藥可醫無病，多少金能買不疑。遲老更逢春不老，堯夫非是愛吟詩。
首尾吟  其八二 邵雍 
堯夫非是愛吟詩，詩是堯夫不忍時。戾氣中人爲疾病，和氣養物號清微。世情非利莫能動，士節待窮然後知。尚口乃窮非我事，堯夫非是愛吟詩。
首尾吟  其八三 邵雍 
堯夫非是愛吟詩，詩是堯夫恨月時。見說天長在甚處，照教人老待奚爲。嬋娟東面才如鑑，屈曲西邊却皺眉。由此遂多悲與喜，堯夫非是愛吟詩。
首尾吟  其八四 邵雍 
堯夫非是愛吟詩，詩是堯夫愛月時。松上見時偏淡潔，懷中照處特光輝。何如亭午更休轉，不柰才圓又却虧。青女素娥應有恨，堯夫非是愛吟詩。
首尾吟  其八五 邵雍 
堯夫非是愛吟詩，詩是堯夫中夜時。擁被不眠還展轉，披衣却坐忽尋思。死生有命尚能處，道德由人却不知。須是安之以無事，堯夫非是愛吟詩。
首尾吟  其八六 邵雍 
堯夫非是愛吟詩，詩是堯夫訪友時。青眼主人偶不在，白頭老叟還空歸。幾家大第橫斜照，一片殘春啼子規。獨往獨來還獨坐，堯夫非是愛吟詩。
首尾吟  其八七 邵雍 
堯夫非是愛吟詩，詩是堯夫信脚時。高祖宅前花似錦，魏王堤畔柳如絲。因閑看水行來遠，就便遊園歸去遲。每遇好風還眷眷，堯夫非是愛吟詩。
首尾吟  其八八 邵雍 
堯夫非是愛吟詩，詩是堯夫忖度時。先見固能無後悔，至誠方始有前知。己之欲處人須欲，心可欺時天可欺。只被世人難易地，堯夫非是愛吟詩。
首尾吟  其八九 邵雍 
堯夫非是愛吟詩，詩是堯夫揮麈時。每見賓朋須欵曲，更和言語不思惟。方將與物同休戚，何暇共人爭是非。天地與人同一體，堯夫非是愛吟詩。
首尾吟  其九○ 邵雍 
堯夫非是愛吟詩，詩是堯夫恣縱時。在世上官雖不做，出人間事却能知。待天春暖秋涼日，是我東遊西泛時。多少寬平好田地，堯夫非是愛吟詩。
首尾吟  其九一 邵雍 
堯夫非是愛吟詩，詩是堯夫服老時。簡尺每稱林下士，過從或著道家衣。須將賢傑同星漢，直把身心比鹿麋。六十五年無事客，堯夫非是愛吟詩。
首尾吟  其九二 邵雍 
堯夫非是愛吟詩，詩是堯夫睡覺時。夢後舊歡初髣髴，酒醒前事略依稀。任經生死心無異，雖隔江湖路不迷。因向此中觀至理，堯夫非是愛吟詩。
首尾吟  其九三 邵雍 
堯夫非是愛吟詩，詩是堯夫注思時。事少全由心意足，病多休道藥難醫。情當少日須思老，志在安時莫忘危。天道分明人自昧，堯夫非是愛吟詩。
首尾吟  其九四 邵雍 
堯夫非是愛吟詩，詩是堯夫行己時。政在我時心必盡，事關人處力難爲。人如負我我何預，我若辜人人有詞。就責莫如躬自厚，堯夫非是愛吟詩。
首尾吟  其九五 邵雍 
堯夫非是愛吟詩，詩是堯夫自省時。義若不爲無勇也，幸如有過必知之。面前地惡猶能掃，心上田荒何所欺。從諫如流是難事，堯夫非是愛吟詩。
首尾吟  其九六 邵雍 
堯夫非是愛吟詩，詩是堯夫盡性時。若聖與仁雖不敢，樂天知命又何疑。恢恢志意方閑暇，綽綽情懷正坦夷。心逸日休難狀處，堯夫非是愛吟詩。
首尾吟  其九七 邵雍 
堯夫非是愛吟詩，詩是堯夫用畜時。史籍始終明治亂，經書表裏見安危。庖羲可作三才主，孔子當爲萬世師。不止前言與往行，堯夫非是愛吟詩。
首尾吟  其九八 邵雍 
堯夫非是愛吟詩，詩是堯夫出入時。草軟沙平月陂下，雲輕日淡上陽西。花深柳暗銅馳陌，風暖鶑嬌金谷堤。盡是堯夫行樂處，堯夫非是愛吟詩。
首尾吟  其九九 邵雍 
堯夫非是愛吟詩，詩看春秋後語時。七國縱橫如破的，九州吞吐若枰棋。君臣自作逋逃主，將相無非市井兒。篆入草書猶不誤，堯夫非是愛吟詩。
首尾吟  其一○○ 邵雍 
堯夫非是愛吟詩，詩是堯夫晚步時。信意遂過高祖宅，因行更上魏王堤。設如終久全無託，何似當初都不知。料得鬼神知此意，堯夫非是愛吟詩。
首尾吟  其一○一 邵雍 
堯夫非是愛吟詩，詩是堯夫處困時。事體極時觀道妙，人情盡處看天機。孝慈親和未必見，松柏歲寒然後知。匪石未聞心可轉，堯夫非是愛吟詩。
首尾吟  其一○二 邵雍 
堯夫非是愛吟詩，詩是堯夫處否時。信道而行安有悔，樂天之外更何疑。受疑始見周公旦，經阨方明孔仲尼。大聖大神猶不免，堯夫非是愛吟詩。
首尾吟  其一○三 邵雍 
堯夫非是愛吟詩，詩是堯夫無柰時。眼下見榮還見辱，心中疑是又疑非。上陽宮殿空遺堵，金谷園林但落暉。天若有言人可問，堯夫非是愛吟詩。
首尾吟  其一○四 邵雍 
堯夫非是愛吟詩，詩是堯夫擲筆時。事體順時爲物理，人情安處是天機。堅如金石猶能動，靈若鬼神何可欺。此外更無言語道，堯夫非是愛吟詩。
首尾吟  其一○五 邵雍 
堯夫非是愛吟詩，詩是堯夫自詫時。許大天時猶可測，些兒人事豈難知。崑崗美玉人難識，滄海明珠世莫窺。由是堯夫卿自詫，堯夫非是愛吟詩。
首尾吟  其一○六 邵雍 
堯夫非是愛吟詩，詩是堯夫慎獨時。人壽百年無以過，心遊萬仞待何爲。爲謀須求心無愧，作事莫幸人不知。誠盡鬼神猶且懼，堯夫非是愛吟詩。
首尾吟  其一○七 邵雍 
堯夫非是愛吟詩，詩是堯夫慎與時。初作事時分可否，始親人處定安危。殊鄉忠信同思善，異世奸邪共喜私。豈待較量然後見，堯夫非是愛吟詩。
首尾吟  其一○八 邵雍 
堯夫非是愛吟詩，詩是堯夫樂事時。天道虧盈如橐籥，聖人言語似蓍龜。光陰去後繩難繫，筋力衰時藥不醫。莫把閑愁伴殘照，堯夫非是愛吟詩。
首尾吟  其一○九 邵雍 
堯夫非是愛吟詩，詩是堯夫重惜時。爭向儘時須便信，柰何真處却生疑。既稱有客告曾子，豈爲無人毀仲尼。父子君臣獨未免，堯夫非是愛吟詩。
首尾吟  其一一○ 邵雍 
堯夫非是愛吟詩，詩是堯夫掩卷時。時過猶能用歸妹，物傷長懼入明夷。夏商盛日何由見，唐漢衰年爭忍思。畎畝不忘天下處，堯夫非是愛吟詩。
首尾吟  其一一一 邵雍 
堯夫非是愛吟詩，詩是堯夫愛物時。曉事情懷須洒落，出塵言語必新奇。山川秀拔寧無孕，天地精英自有歸。粹氣始能生粹物，堯夫非是愛吟詩。
首尾吟  其一一二 邵雍 
堯夫非是愛吟詩，詩是堯夫默識時。日月既來還却往，園林纔盛又成衰。登山高下雖然見，臨水淺深那不知。世上高深事無限，堯夫非是愛吟詩。
首尾吟  其一一三 邵雍 
堯夫非是愛吟詩，詩是堯夫自試時。事體待諳然後信，人情非久莫能知。同霑雨露蒿萊質，獨出雪霜松柏姿。見慣不如身歷過，堯夫非是愛吟詩。
首尾吟  其一一四 邵雍 
堯夫非是愛吟詩，詩是堯夫可歎時。只被人間多用詐，遂令天下盡生疑。樽前揖讓三盃酒，坐上交爭一局棋。小大不同而已矣，堯夫非是愛吟詩。
首尾吟  其一一五 邵雍 
堯夫非是愛吟詩，詩是堯夫凭式時。亂法柰何非獨古，措刑安得見於茲。當時既有少正卯，今日寧無孔仲尼。時世不同人一也，堯夫非是愛吟詩。
首尾吟  其一一六 邵雍 
堯夫非是愛吟詩，詩是堯夫自信時。必欲全然無後悔，直須曉了有前知。言忠能盡己所有，事善任他人致疑。外物從來自難必，堯夫非是愛吟詩。
首尾吟  其一一七 邵雍 
堯夫非是愛吟詩，詩是堯夫無必時。或讓或爭時既往，相因相革事難齊。羲軒堯舜前規矩，湯武桓文舊範圍。一筆寫成還抹了，堯夫非是愛吟詩。
首尾吟  其一一八 邵雍 
堯夫非是愛吟詩，詩是堯夫何所爲。睡思動時親甕牖，幽情發處旁盆池。尋芳更用小車去，得句仍將大筆麾。餘事不妨閑潤色，堯夫非是愛吟詩。
首尾吟  其一一九 邵雍 
堯夫非是愛吟詩，詩是堯夫詫老時。金玉過從舊朋友，糟糠歡喜老夫妻。瓦燒酒盞連醅飲，紙畫棋盤就地圍。六十六年無事客，堯夫非是愛吟詩。
首尾吟  其一二○ 邵雍 
堯夫非是愛吟詩，詩是堯夫樂靜時。藥裏君臣慵點對，琴中文武倦更移。鼎間龍虎忘看守，棋上山河廢指揮。亦恐因而害天性，堯夫非是愛吟詩。
首尾吟  其一二一 邵雍 
堯夫非是愛吟詩，詩是堯夫談笑時。國士待人能盡意，山翁道我會開眉。盞隨酒量徐徐飲，榻逐花陰旋旋移。此樂再尋非易得，堯夫非是愛吟詩。
首尾吟  其一二二 邵雍 
堯夫非是愛吟詩，詩是堯夫驚駭時。暮雨朝雲纔半日，春華秋葉未多時。即今世態已堪歎，過此人情更可知。一暑一寒何太急，堯夫非是愛吟詩。
首尾吟  其一二三 邵雍 
堯夫非是愛吟詩，詩是堯夫自詫時。事少事多都在己，人憂人喜更由誰。壺中日月明長在，洞裏乾坤春不歸。誰道光陰如過隙，堯夫非是愛吟詩。
首尾吟  其一二四 邵雍 
堯夫非是愛吟詩，詩是堯夫疎散時。早是小詩無檢束，那堪大字更狂迷。既貪李杜精神好，又愛歐王格韻奇。餘事不妨閑戲弄，堯夫非是愛吟詩。
首尾吟  其一二五 邵雍 
堯夫非是愛吟詩，詩是堯夫語事時。舉動苟能循義理，辨明安用致言辭。艱難圖處費心力，容易來時省指揮。欲蓋而彰事多矣，堯夫非是愛吟詩。
首尾吟  其一二六 邵雍 
堯夫非是愛吟詩，詩是堯夫得意時。物向物中觀要妙，人於人上看幾微。物中要妙眼前見，人上幾微心裏知。且是有金無處買，堯夫非是愛吟詩。
首尾吟  其一二七 邵雍 
堯夫非是愛吟詩，詩是堯夫不强時。事到强爲須涉跡，人能知止是先機。面前自有好田地，天下豈無平路坡。省力事多人不做，堯夫非是愛吟詩。
首尾吟  其一二八 邵雍 
堯夫非是愛吟詩，詩是堯夫得意時。這意著何言語道，此情惟用喜歡追。仙家氣象閑中見，真宰功夫靜處知。不必深山更深處，堯夫非是愛吟詩。
首尾吟  其一二九 邵雍 
堯夫非是愛吟詩，詩是堯夫喜老時。明著衣冠爲士子，高談仁義作男兒。敢於世上明開眼，肯向人間浪皺眉。六十七年無事客，堯夫非是愛吟詩。
首尾吟  其一三○ 邵雍 
堯夫非是愛吟詩，詩是堯夫難老時。齒暮乍逢新歲月，眼明初見舊親知。歡情此去未伏減，飲量近來差覺低。六十七年無事客，堯夫非是愛吟詩。
首尾吟  其一三一 邵雍 
堯夫非是愛吟詩，詩是堯夫慎動時。枉道干名名亦失，怫民從欲欲還隳。號爲賢者能從善，名日小人能飾非。大佞似忠非易辨，堯夫非是愛吟詩。
首尾吟  其一三二 邵雍 
堯夫非是愛吟詩，詩是堯夫有激時。留在胸中防作恨，發于詞上恐成疵。芝蘭見處須收採，金玉逢時莫棄遺。到此堯夫常自賀，堯夫非是愛吟詩。
首尾吟  其一三三 邵雍 
堯夫非是愛吟詩，詩是堯夫有愧時。空受半來天下拜，却無些子自家爲。心能盡處我自慰，力不周時人亦知。只恨一般言未得，堯夫非是愛吟詩。
首尾吟  其一三四 邵雍 
堯夫非是愛吟詩，詩是堯夫詫劍時。當煅煉時分勁節，到磨礱處發光輝。長蛇封豕休撩亂，狡免妖狐莫陸離。此器養來年歲久，堯夫非是愛吟詩。
過比干墓 邵雍 
精誠皦於日，發出爲忠辭。方寸已盡破，獨夫猶不知。高墳臨大道，老木無柔枝。千古存遺像，翻爲諂子嗤。
自遣 邵雍 
讀書忘歲月，人競笑蹉跎。但得甘旨足，寧辭辛苦多。龍泉去鋩刃，蝸角亦風波。知我爲親老，不知將謂何。
其一曰春郊閑居 邵雍 
居處雖近郭，不欲登城市。盡日客不來，至夜門猶閉。院靜春正濃，窗閑晝復寐。誰知藜藿中，自有詩書味。
其二曰春郊閑步 邵雍 
病起復驚春，携筇看野新。水邊逢釣者，壠上見耕人。訪彼形容苦，酬予家業貧。自慙功濟力，未得遂生民。
其三曰春郊芳草 邵雍 
春風必有刀，離腸被君斷。春風既無刀，芳草何人剪。腸斷不復接，草剪益還生。誰人有芳酒，爲我高歌傾。
其四曰春郊花開 邵雍 
桃李正芬敷，花繁覆弊廬。亂香尋密牖，碎影下前除。靜遶晝眠後，輕攀春醉餘。縱然觀盡日，誰敢罪狂疎。
其五曰春郊寒食 邵雍 
郭外花亦繁，不謂繁華失。幸非在郭中，不見繁華物。不寒不暖天，半陰半睛日。花外鞦韆鳴，月隔鞦韆出。
其六曰春郊晚望 邵雍 
風暖轉鳴禽，天低薄薄陰。煙容凝壠曲，雨意弄河心。柳隔高城遠，花藏舊縣深。獨憐身卧病，猶許後春尋。
其七曰春郊雨中 邵雍 
九野散漫漫，連昏鳥道間。坐中迷遠樹，門外失前山。襏襫耕夫喜，幈幪居者閑。騷人正凝黯，天際意初還。
其八曰春郊雨後 邵雍 
雨歇蕩餘春，天光露太真。茵鋪芳草軟，錦濯爛花新。風觸鶑簧健，煙舒柳带勻。如何當此景，閑卧度昌辰。
其九曰春郊舊酒 邵雍 
花開風雨後，忍病欲消磨。未是疎狂極，其如閑頓何。梁間新燕亂，天外去鴻多。總是灰心事，冥焉晝午過。
其十曰春郊花落 邵雍 
春暮多風雨，離披滿後園。曉餘殘片擁，睛外亂紅翻。香徑難留裛，嬌心絕弄繁。成蹊是桃李，狼智尚無言。
寄楊軒 邵雍 
淇水清且泚，泉源發吾地。流到君家時，盡是思君意。
對花 邵雍 
新花色鮮艷，故花色憔悴。明朝花更開，新花何有異。
曉物吟 邵雍 
曉物情人爲曉事，知時態者號知人。知人淺後却成害，曉事過時還不淳。鉛錫點金終是假，丹青畫馬妄求真。奈何近世人多愛，惡紫之心殊未申。
詠世 邵雍 
福藝俱全不可逃，無能無福謾徒勞。福微藝廣終須貴，靠福無能久不高。
富貴 邵雍 
富貴如將智力求，仲尼年少合封侯。世人不解青天意，空使身心半夜愁。
破釜 邵雍 
有一破釜多故舊，掉向空房不照顧。上面𡋯土塵埃生，兩璺到耳連底透。叫得將來錮露人，拈得與他交覷部。羊皮鞴袋扇風急，旋去爐上煉金汁。烹向破釜竅眼中，錮露還同如舊日。釜有□□人有病，人病還同釜有紊。破釜錮露上依然，人□□□枉喪命。
五相 邵雍 
北巷通南陌，門連五相家。水分池對岸，牆隔樹交花。
呈富相風箏 邵雍 
秋風一繫入雲端，合國人皆仰面觀。好向丹霄休索線，等閑勢斷却收難。
擔折 邵雍 
禹士力生頭，都知閑做弄。直待擔子折，恁待柴束重。
相笑 邵雍 
白雲耕叟說方知，遥指西南舊殿基。更有笑人君不見，道傍橋是墓前碑。
歡笑 邵雍 
剗平荆棘蓋樓臺，樓上笙簧鼎沸開。歡笑未絕兵火起，從前荆棘却生來。
首尾吟 邵雍 
堯夫非是愛吟詩，詩是堯夫讚易時。士昧固難分體用，人靈豈不異蓍龜。吉凶只向面前决，動靜何煩心上疑。由此敢開天下口，堯夫非是愛吟詩。
秋日 邵雍 
滿目平原百里賒，寂寥深處見人家。三間草屋無樵爨，一□□□有野花。遠出小童尋路徑，歸來老叟带煙霞。數聲起笛寒山暮，光照柴門月滿斜。
聞少華崩 邵雍 
熙寧壬子歲，少華忽然崩。七社民俱死，九泉神不寧。昔天無駭，曠古未之聆。燮理陰陽者，如何略不驚。
秋夜 邵雍 
耿耿銀河秋夜長，起來無寐□思量。思量了後迷還悶，煩惱到頭徒□□。□□□□□計較，夢中說夢轉尋常。回頭萬事□□迹，空□語言爭知長。
晝寢房 邵雍 
晝寢房中好避乖，中堂有客寄書來。多因只是名和利，放向床頭不拆開。
選官圖 邵雍 
虛名虛利太無端，自方□□寸進難。大抵人生只如此，采來誰不做高官。
暮春吟 邵雍 
許大春工造物華，一場狼藉但堪嗟。群芳委盡綠陰密，遊騎去殘紅日斜。臺上喧呼成蝶夢，眼前零落空楊花。人間萬事卒如此，□□莊□□□□。
代書寄張司封吟 邵雍 
天機時事不相差，老後□□□□□。□□□□去□□，□□□□□□□。□□□□□□□，□□□□□可嗟。唯有□風一杯酒，憶君□□□□□。
和人語道吟 邵雍 
吾道昭昭是可尊，豈宜他適復□□。珠藏水底川須媚，月到天心夜不昏。禮樂不□□□□，詩書自可造形論。直須去盡秋毫迹，□□□□□□□。
伊川吟 邵雍 
休嗟流年隨逝水，但將清景逐閑情。山河天下從來廣，日月林間長自明。幸有園林供笑傲，豈無詩酒樂昇平。如何更得煙霞侶，好向伊川老此生。
六下歲吟 邵雍 
六十殘軀鬢已斑，繆稱仙術有□□。時來孺子成功易，勢去聖人爲力難。雖則筋骸粗康健，柰何情意已闌珊。著身爭處明開眼，三十年來看世間。
隨緣吟 邵雍 
得路青霄正好衝，休貪糧稻戀深籠。要無爲後須還朴，好自由時莫厭窮。百計用心終是錯，一場大夢到頭空。生涯澹澹隨緣過，未肯將身入彀中。
潛機吟 邵雍 
世事觀開日，人情看破時。一身都是我，瘦了又還肥。貸聚知朋聚，財離親戚離。目前常見此，焉得不潜機。
無行吟 邵雍 
無行少年子，京都來往頻。功名一生事，歌酒十年春。有數黄金盡，無情白髮新。朋從消散盡，贏得病隨身。
悲怒吟 邵雍 
多怒傷人氣，多悲傷人心。□□□□□，傷心爲害深。害淺藥易治，害深藥難任。誰能知未病，何藥能相尋。
觀天 邵雍 
千里南山對華山，二山中有修□□。□時禾黍交搔□，□靜禽魚相與閑。好景盡□□揚外，虛名不顯落□□。□□□語無心旨，自謂羲皇正却還。
人心 邵雍 
弟兄尚路人，它人安可從。人心方寸間，山海幾千重。輕言託朋友，對面九嶷峰。多花必早落，桃李不如松。管鮑死已久，何人繼其蹤。
芍藥四首  其一 邵雍 
阿姨天上舞霓裳，姊妹庭前剪雪霜。要與牡丹爲近侍，鉛華不待學梅妝。
芍藥四首  其二 邵雍 
含露仙姿近玉堂，翻階美態醉紅粧。對花未免須酣舞，到底昌黎是楚狂。
芍藥四首  其三 邵雍 
一聲啼鴂畫樓東，魏紫姚黄掃地空。多謝化工憐寂寞，尚留芍藥殿春風。
芍藥四首  其四 邵雍 
花不能言意已知，今君慵飲更無疑。但知白酒留佳客，直待瓊舟覆玉彝。
遊海棠西山示趙彥成 邵雍 
東風吹雨過溪門，白白朱朱亂遠村。灘石已無回棹勢，岸楓猶出繫船痕。時危不厭江山僻，客好惟知笑語溫。莫上南岡看春色，海棠花下却銷魂。
觸觀物 邵雍 
萬物備吾身，身貧道未貧。觀時見物理，主敬得天真。心凈星辰夜，情忻草木春。自憐斵喪者，能作太平人。
晚凉閒步 邵雍 
得處亦多矣，風前任鬢班。年過半百外，天與一生閒。瑩凈雲間月，分明雨後山。中心無所愧，對此敢開顔。
王氏螟羅氏子 邵雍 
庚星一點光無涯，日來飛入江東家。江東江左舊聲氣，叔氏得之真差事。歸來瑞光凌九霄，叔氏喜亦迎眉鬢。家人驚起偏物色，袖中却得真英物。螟蛉須信逢蜾蠃，莫惜丁寧長類我。他年解有速肖時，會振風流舊江左。
訓世孝弟詩  其一 邵雍 
子孝親兮弟敬哥，休殘骨肉起風波。劬勞恩重須當報，手足情深要取和。公藝同居今古罕，田真共處子孫多。如斯遐邇皆稱美，子孝親兮弟敬哥。
訓世孝弟詩  其二 邵雍 
子孝親兮弟敬哥，怡聲下氣與謙和。難兄難弟名偏重，孝子賢孫貴自多。負米尚能爲薄養，讀書寧不擢高科。仲由陳紀皆如此，子孝親兮弟敬哥。
訓世孝弟詩  其三 邵雍 
子孝親兮弟敬哥，訓賢妯娌事翁婆。好遵孟母三遷教，須讀張公百忍歌。孝友睦婣兼任恤，智仁聖義與中和。當時曾子同楊博，子孝親兮弟敬哥。
訓世孝弟詩  其四 邵雍 
子孝親兮弟敬哥，光陰擲過疾如梭。庭闈樂處兒孫樂，兄弟和時妯娌和。孝弟傳家名不朽，金銀滿柜富如何。要知美譽傳今古，子孝親兮弟敬哥。
訓世孝弟詩  其五 邵雍 
子孝親兮弟敬哥，天時地利與人和。莫言世事常如此，堪嘆人生有幾何。滿眼繁華何足貴，一家安樂值錢多。奇哉讓梨並懷橘，子孝親兮弟敬哥。
訓世孝弟詩  其六 邵雍 
子孝親兮弟敬哥，晨昏定省莫蹉跎。一門孝友真難得，百歲光陰最易過。和樂且耽宜自翕，彝倫攸敘在謙和。班衣舞罷塤箎奏，子孝親兮弟敬哥。
訓世孝弟詩  其七 邵雍 
子孝親兮弟敬哥，丈夫休聽室人唆。眼前金帛毋嫌少，膝下兒孫不厭多。但得家和貧也好，若教不義富如何。王韓孝友垂青史，子孝親兮弟敬哥。
訓世孝弟詩  其八 邵雍 
子孝親兮弟敬哥，休傷和氣忿爭多。偏生嫉妬偏艱窘，暗積私房暗折磨。不孝自然生忤逆，無仁實是出妖魔。但聞孝弟傳千古，子孝親兮弟敬哥。
訓世孝弟詩  其九 邵雍 
子孝親兮弟敬哥，莫因微利遽傷和。黄金柜內休嫌少，陰德冥中要積多。私曲豈知公直在，剛强無柰善柔何。古今簡籍多名譽，子孝親兮弟敬哥。
訓世孝弟詩  其一○ 邵雍 
子孝親兮并敬哥，吁嗟分拆聽搬唆。囊中財物他嫌少，祖上田園你要多。夫婦眼前雖快樂，兒孫日後恐消磨。何如孝弟親鄉黨，子孝親兮弟敬哥。
訓世孝弟詩  其一一 邵雍 
每日清晨一炷香，謝天謝地謝三光。所求處處田禾熟，惟願人人壽命長。國有賢臣安社稷，家無逆子惱爹娘。四方平靜干戈息，我若貧時也不妨。
睢陽五老圖 邵雍 
政事渾如春夢閑，人情囂薄惡儒冠。四朝遺烈承平日，兩世觀風樹大桓。經濟安民心不晦，保全傳嗣骨無寒。乾元恰似諸公意，符節還同一揆看。
句  其一 邵雍 
始信畫前原有易，自從刪後更無詩。
句  其二 邵雍 
水光連夜白，雪意共雲低。
句  其三 邵雍 
遂令高卧人，欹枕看兒戲。
句 吳傳正 
從此天津南畔景，不教都屬邵堯夫。
和堯夫安樂窩中好打乖吟 任逵 
安樂先生醉便歌，莊篇徒爾說焚和。有名有守同應少，無事無求得最多。勝處林泉供放適，清時風月助吟哦。能拋憂責忘勞外，不縱逍遥更待何。
中秋待月終夕陰晦偶書 吳中復 
待月西樓上，平秋氣象分。輝光唯此夜，遮掩奈浮雲。紅燭燈交爛，清香篆自薰。明年好景在，何處會多聞。
齊山圖 吳中復 
當時齊映爲州日，從此山因姓得名。却自牧之賦詩後，每逢秋至菊含情。行尋古洞諸峯峭，坐看寒溪數曲清。夢到亦須塵慮息，那堪圖畫入神京。
和承諫議 吳中復 
瘴霧日消嵐氣靜，颶風朝息海波閑。安期嘗餌菖薄在，馬援應無薏苡還。
謝惠茶 吳中復 
我聞蒙山之巔多秀嶺，煙巖抱合五峯頂。岷峨氣象壓西垂，惡草不生生菽茗。
江瀆泛舟 吳中復 
曉來一雨過池塘，江瀆祠前館宇凉。翠水細風翻晝浪，紅蕖微露浥秋香。欲停畫舫收船檝，旋折圓荷當羽觴。逃暑豈須河朔飲，遲留車馬到斜陽。
游琴臺墨池 吳中復 
尋春景物乍晴暄，連月餘寒花未繁。犬子琴臺餘古寺，揚雄墨沼但空園。池邊宿草交加綠，林外鳴禽相鬭喧。秀麥漸漸摇暖日，幾重蒼翠滿郊原。
西樓 吳中復 
信美他鄉地，登臨有故樓。清風破大暑，明月轉高秋。朝暮岷山秀，東西錦水流。賓朋逢好景，把酒爲遲留。
衆熙亭 吳中復 
亭枕方塘上，軒開四照新。花涵清露曉，風卷綠波春。日暖眠汀鷺，荷翻躍錦鱗。熙熙遊宴地，行樂慰西人。
竹洞 吳中復 
陰森過百步，屈曲鎖莓苔。翠色寒無改，清風時自來。葉籠蒼玉幹，路入碧雲堆。吏散無公事，支筇到幾回。
方物亭 吳中復 
草木蟲魚部，披尋自古無。飛沉天産異，生植土風殊。物色隨心匠，形容記繪圖。虛亭玩真意，浩思滿江湖。
翠柏亭 吳中復 
衆木墜黄葉，皴皮抱翠枝。自然根性在，不爲雪霜移。靈潤承多露，清陰貫四時。婆娑歲寒意，每到坐遲遲。
圓通庵 吳中復 
坐對圓通境，陶然勝靜齋。觀空無物我，扣寂外形骸。燕坐埋遺照，虛名莫疚懷。人間憂樂地，所喪甚山崖。
琴壇 吳中復 
瀟灑琴壇上，賢侯養道情。無今亦無古，求意不求聲。林邃風初靜，雲收月乍明。拂絃成一弄，塵思浩然清。
流杯亭 吳中復 
結客乘公暇，流觴逐浩歌。亂峯晴倒影，曲水宛迴波。小海逢元巳，蘭亭記永和。西州行樂事，應比晉賢多。
喬柟亭 吳中復 
古木西園勝，亭延上客過。色無花卉妬，堅爲雪霜多。幹育千年秀，根含一氣和。明堂求厚棟，可得老巖阿。
錦亭 吳中復 
簾幕臨彫檻，窗疎照爛霞。園林初過雨，風日猛催花。香入遊人袖，紅堆刺史家。四時俱好景，終不似春華。
賦新繁周表權如詔亭 吳中復 
君構義方亭，人知善教成。恩封新誥命，詞合舊題名。承襲詩庭訓，輝光里閈榮。如今綵衣養，藹藹振家聲。
游海雲寺唱和詩 吳中復 
錦里風光勝別州，海雲寺枕碧江頭。連郊瑞麥青黄秀，遶路鳴泉深淺流。彩石池邊成故事，茂林坡上憶前遊。綠樽好伴衰翁醉，十月殘春不少留。
續和簽判太博遊海雲 吳中復 
海雲摸石近東城，莽蒼春郊去路平。遶寺溪光照金絡，夾堤柳色混青旌。榴花新釀盈樽淥，玉柄高談照座清。上客西州勝京口，給鮮牛炙旋供烹。
江左謂海棠爲川紅 吳中復 
靚妝濃淡蕊蒙茸，高下池臺細細風。却恨韶華偏蜀土，更無顔色似川紅。尋香只恐三春暮，把酒欣逢一笑同。子美詩才猶閣筆，至今寂寞錦城中。
衆樂亭二首  其一 吳中復 
賢侯新葺水雲鄉，虛閣崢嶸綠渺茫。波面長橋步明月，人家疎影带殘陽。風中白鳥侵煙去，雨後紅蕖擁袖香。從此郡圖添故事，歲時遺愛似甘棠。
衆樂亭二首  其二 吳中復 
煙波空闊岸低回，草綠花紅處處堆。一片湖光分島溆，四邊山色入樓臺。從來未有吾民樂，此地欣逢剌史來。目斷鄞江何日到，京師只得畫圖開。
覽齊山寺陳鴻斷碑 吳中復 
翠琰何年沉朽壤，羨師尋訪得其餘。應同湘水斷碑字，難辨韓陵片石書。汩沒身名真夢幻，變遷時月易丘墟。收藏且作山中物，莫問陳鴻記事初。
閏春三月二日陪行之秘監遊柏谷寺 吳中復 
寶界嶔岑路入雲，閏餘三月屬芳辰。烟林未動陰森地，山杏寒開寂寞春。潞子嶺頭銷白日，神農祠畔柅朱輪。乘閑自是逍遥事，誰羨襄陽倒載人。
句  其一 吳中復 
前有牧之之風流，後有元之之篇詠。
句  其二 吳中復 
鯨魚有浪春濤闊，銅鼓無聲夜柝閑。
句  其三 吳中復 
莫愛荔子紅，歲作嘉州孽。
送吳中復守長沙 郭獬  洞庭湖
初登西漢文章府，便領吳王第一州。繞郭白雲衡嶽近，滿帆明月洞庭秋。
句 胡枚 
西梁萬里何時到，爭似懷沙入九泉。
送程給事知越州 陳升之 
早年交契最綢繆，垂老江城爲少留。瀕海新城築金壘，瑣闈初遠邃廷旒。過家燕坐多賓樂，到郡公餘放吏休。滿目湖山何處勝，蓬萊高閣正清秋。
和參寥寄秦少游 釋元淨 
巖棲木食已皤然，交舊何人慰眼前。素與晝公心印合，每思秦子意珠圓。當年步月來幽谷，柱杖穿雲冒夕煙。臺閣山林本無異，故應文字未離禪。
和蘇子由 釋元淨 
春去春來冬復冬，幾思虛論未緣逢。歙溪道賞兄遺跡，勿少龍泓一老龍。
龍井新亭 釋元淨 
暇政去旌斾，杖策訪林邱。人惟尚求舊，況悲蒲柳秋。雲谷一臨照，聲光半載留。軒眉獅子峯，洗眼蒼龍湫。路穿亂石脚，亭蔽重岡頭。湖山一日盡，萬象掌中浮。煮茗欵道論，奠爵致龍優。過溪雖犯戒，茲意亦風流。自惟日老病，當期安養游。願公歸廟堂，用慰天下憂。
和佛印 釋元淨 
久仰真風揚四海，今朝邂逅欲生蓮。法燈晃耀皆蒙照，佛印靈玄孰可傳。諸子叢林禪裏老，十方塵剎上中天。爍迦羅眼周三際，豁破羣迷量廓然。
次趙清獻公詩 釋元淨 
南極星臨釋子家，杳然十里稅青華。公年自爾增仙籍，幾度龍泓詩貢茶。
龍井十題 風篁嶺 釋元淨 
風篁蔭修嶺，挺節含虛心。悠悠往還客，孰不聆清音。
龍井亭 釋元淨 
虛亭亂石間，中有潛虬府。澄湛源莫窮，旱歲爲靈雨。
歸隠橋 釋元淨 
謝講竺峰寺，歸隠新此橋。院幽結林表，身老寄煙霄。
潮音堂 釋元淨 
真說無所示，真聽無所聞。海潮山外過，妙響入深雲。
坤泉 釋元淨 
物外老餘生，泉發幽巖裏。自可給瓶盂，不羨滄溟水。
訥齋 釋元淨 
憶昔毗耶老，杜口有誰聽。還聞寂寞裏，其辯過雷霆。
寂室 釋元淨 
心寂寂自絕，此意爲君說。寒雲嵌空亭，獨有月照雪。
照閣 釋元淨 
高峯御皎月，深壑瀉飛湍。誰來白雲裏，與汝憑欄看。
獅子峯 釋元淨 
獨爾羣山裏，人稱獅子峯。無心自哮吼，顯晦煙雲中。
薩埵石 釋元淨 
巨石如掌平，兀然半青嶂。欽哉昔道人，飼虎茲嵓上。
次韻參寥子寄秦少游三絕時少游舉進士不得  其一 釋元淨 
秦郎文字固超然，漢武憑虛意欲仙。底事秋來不得解，定中試爲問諸天。
次韻參寥子寄秦少游三絕時少游舉進士不得  其二 釋元淨 
一尾追風抹萬蹄，崑崙玄圃謂朝隮。回看世上無伯樂，却道鹽中勝月題。
次韻參寥子寄秦少游三絕時少游舉進士不得  其三 釋元淨 
得失秋毫久已明，不須聞此氣崢嶸。何妨却伴參寥子，無數新詩咳唾成。
游驪山  其一 張俞 
金玉樓臺插碧空，笙歌遞響入天風。當時國色並春色，盡在君王顧盼中。
游驪山  其二 張俞 
玉帝樓前鎖碧霞，終年培養牡丹芽。不防野鹿踰坦入，銜出宮中第一花。
題溫湯驛  其一 張俞 
夢魂飛入瑶臺路，九霞宮裏曾相遇。壺天好景自愁人，春水泛花何處去。
題溫湯驛  其二 張俞 
昨夜過溫湯，夢與楊妃浴。敢將豫讓炭，却對卞和玉。
題溫湯驛  其三 張俞 
同歡一宵間，平生萬事足。想得唐明皇，暢哉暢哉福。
題漢州妓項帊羅 張俞 
蜀國佳人號細腰，東臺御史惜妖嬈。從今喚作楊臺柳，舞盡春風萬萬條。
楚中作 張俞  洞庭湖
渺渺洞庭野，蕭蕭黄鶴樓。水通雲夢浦，人渡沔陽舟。廣澤侵吳壤，孤城接郢丘。山分三楚斷，溪入九江流。寂寞休兵月，紛紜戰國秋。吳生來赤壁，魏武定荆州。六代憑形勢，羣雄死寇讐。淒涼帝子宅，浩蕩禰衡洲。萬里浮雲暮，千年故國愁。武昌宮不見，麋鹿自羣游。
蠶婦 張俞  古诗三百首 感伤 宋诗 妇女 同情
昨日到城廓，歸來淚滿巾。徧身羅綺者，不是養蠶人。
郴州道 張俞 
南土殊風氣，冬林葉盡丹。越天無雁度，楚澤有龍蟠。
白雲樓 張俞 
城上新開百尺樓，白雲人伴白雲留。山川半倚三吳勝，江漢常吞七澤流。
車湖 張俞 
憶昔車公居此地，遺墟繚繞臨清淵。惜哉斷石文尚在，野老不識投波瀾。
廣州 張俞 
越地春生草，春城瞰渺茫。朔風驚瘴海，霧雨破南荒。巨舶通蕃國，孤雲遠帝鄉。
嘉州 張俞 
城分二江急，樹入九峯開。地隔犍牂繞，人從楚蜀來。
丈人觀 張俞 
精氣騰井絡，下臨羣嶽尊。元真戴天坐，執印朝軒轅。
除日萬州臨江亭 張俞 
南浦逢除日，天涯有去舟。蠻城和雨閉，峽水带春流。
岑公巖 張俞 
池光復涵澈，萬象皆鏡入。亭觀出浮雲，彤彤映邦域。左右浮屠宮，巋然爭嶪岌。孰云南浦陋，今始逢藻飾。
韓信壇 張俞 
漢用亡臣策，登壇授鉞時。須知數仞土，曾立太平基。
博望侯墓 張俞 
九譯使車通，君王悅戰鋒。爭殘四夷國，只在一枝筇。
題隠真谷 張俞 
綿綿褒斜路，窈窈鄭真谷。斯人已千載，高誼猶在目。
除夜宿黄沙館書懷 張俞 
窮年撫劍獨無眠，世路危疑倦往還。夜半無人殘月白，狐鳴梟嘯滿空山。
歲窮雨夜獨卧山齋 張俞 
歲晏雲深誰與遊，嵓房終夜雨如秋。不知海上三山夢，何似人間萬戶侯。
朱槿花二首  其一 張俞 
風雨無人弄晚芳，野橋千樹鬭紅房。朝榮暮落成何事，可笑紛華不久長。
朱槿花二首  其二 張俞 
朝菌一年迷晦朔，靈蓂千歲換春秋。如何槿艷無終日，獨倚欄干爲爾羞。
翠微寺 張俞 
翠微寺本翠微宮，樓閣亭臺數十重。天子不來僧又死，樵夫時倒一株松。
陪孫之翰太傅登成都樓 張俞 
齪齪古之人，傷心廣陵廢。遂弦蕪城歌，半夜一揮涕。蕙紈隨草衰，藻黼歸塵翳。魂石斂邱封，歌堂從水逝。薰光杳沈滅，吞恨徒千歲。我懷吳蜀國，禍亂若符契。目覽臺城墟，心感君王世。干戈日馳逐，狼虎爭吞噬。山河實天塹，城闕巍地肺。霸力不久炎，倏忽如焚薙。空餘萬雉城，岌倚寒雲際。麋鹿玩苹陰，狐狸栖棘衛。江漢含嗚咽，岷峨抱迢遞。荒村煙花遥，落日寒風厲。因知市朝人，自古悲興替。
謁白帝廟 張俞 
孤山扞江口，上有白帝祠。橫視天下險，萬流皆俯窺。古殿鎖神物，悲風出陰帷。天昏瓦棟折，狐鼠亦生威。優巫日鼓舞，鬼怪生奔馳。雷霆卷蛟窟，雹火燒松枝。入戶精魄動，有如陰兵隨。吁哉漢盜亂，海內遂崩離。赤龍始潛躍，逐鹿過秦時。公孫奮神劍，定蜀圖安危。隴坻開北戶，荆門啟東陲。長驅百萬衆，日鬭天下師。羣豪插羽翼，與漢爭雄雌。兩帝不並立，興亡良可悲。天運雖有在，聖賢豈無爲。昭皇攬英傑，襲軌奄重基。風雲共浩蕩，千古餘寒碑。威神竟不沒，萬里震南夷。
邛州青霞嶂 張俞 
霧山瓊合自雲川，戶有清溪種玉田。萬本桃花不知處，幾人曾得問秦年。
邛州青霞嶂 題西山臨江亭 張俞 
南北逢除日，天涯有去舟。蠻城和雨閉，峽水带春流。不負新年感，惟多故國愁。甯無賀新酒，徒此事羈囚。
遊靈巖 張俞 
玉文山後靈巖寺，四百年來選佛場。滿地白雲關不住，石泉流出落花香。
句  其一 張俞 
高光如有嗣，吳魏豈勝誅。
句  其二 張俞 
可勝亡國恨，猶有愛山心。
句  其三 張俞 
萬頃碧波看不盡，一拳孤岫望中明。
句  其四 張俞 
千年黄鶴無消息，滿自空寒萬里秋。
句  其五 張俞 
與誰天末分青髻，長向人間畫翠哦。
句  其六 張俞 
真人自有龍蹻術，可笑長生事戰爭。
句  其七 張俞 
欲作外臣誰是友，白雲孤鶴在巖扉。
句  其八 張俞 
昔乃荆棘荒，今爲蕙蘭襲。
句  其九 張俞 
康樂有情遥寄想，青谿句在十三峯。
句  其一○ 張俞 
生涯自笑惟詩在，旋種芭蕉聽雨聲。
句  其一一 張俞 
獨得萬古意。
宿上清宮 勾台符 
寄宿翠微顛，身疑入半天。曉鐘鳴物外，殘月落巖前。
延慶宮 勾台符 
一簇樓臺地，嵯峨四面函。路盤七折嶺，坐對六時巖。
句  其一 勾台符 
松門開碧嶂，五甃鎖清泉。
句  其二 勾台符 
無葉滋春色，有花開晚紅。
句  其三 勾台符 
料得桓溫登劍閣，便拋李勢入岷山。
句  其四 勾台符 
胚渾鑿開元精結，三十六峰排截嶭。
句  其五 勾台符 
酷愛青城好山色，終年不出白雲門。
句  其六 勾台符 
右執范賢袂，左拍薛昌肩。舉頭傲白日，長嘯揭青天。
逍遥峯訪李覯不遇 饒子尚 
疊嶂南奔似躍龍，逍遥樓畔識奇蹤。雲根盤地三千丈，石徇參天第一峯。歲久已知蒼蘚合，曉爲常怪翠雲封。肩輿却過株槎路，曙色嵐光隔幾重。
過董孝君祠 杜醇 
湖環闞麓任清漣，古廟塵埋自漢傳。劍吐寒芒憤已雪，碑刊軼事墨猶鮮。芳名百世留青史，至行千年啟後賢。爵祿可辭甘海曲，富春耕釣與駢肩。
贈乾明寺繡尼集句 曹希藴 
睡起楊花滿繡床，爲他人作嫁衣裳。因過行院逢僧話，始覺空門氣味長。
新月 曹希藴 
禁鼓初聞第一敲，乍看新月出林梢。誰家寶鑑新磨出，匣小參差蓋不交。
句 曹希藴 
記得小軒岑寂夜，月移疏影上東牆。
寄睦州蘇七使君 張伯玉 
闊步曾飛到廣寒，一麾聊頓野雲間。虬蟠澗底未失水，鶴在籠中且看山。舊日笑談猶壯否，近來書信亦稀還。嚴灘桐嶺宜秋醉，却恐才高不奈閒。
桐廬蘇七太守通判晏魯望遠寄倡和之什輒伸記美 張伯玉 
桐君圃外州，樹石最清幽。水截三吳秀，山當百粵秋。巖坰無俗土，宅舍有高樓。畫隼真才望，題輿雅唱酬。灘聲環醉枕，鷺影入茶甌。蚤晚陪清躅，梯雲奉俊游。
寄新定蘇七太守 張伯玉 
聞道銀符渡睦溪，桐山應爲長清暉。漁翁幾十迎舟拜，沙鳥成雙夾斾飛。檢點簿書茶貢蚤，體量風物橘奴肥。題輿自媿來何晚，未得雲中矚使威。
之官新定同年李郎中以詩賦別即事感懷次韻上答 張伯玉 
雨後驚濤激箭催，爲君停櫂把離杯。宦遊向老令人笑，別恨傷春觸處來。故國未歸江令宅，全家且上子陵臺。如今遇酒伸眉醉，休問多才與不才。
之官新定寓興三首  其一 張伯玉 
關山雨雪征人淚，京洛風塵倦客心。誰信子陵溪上去，一川秋淨滌煩襟。
之官新定寓興三首  其二 張伯玉 
汴水東浮不繫舟，到官無事只輕鷗。不才自古僥天幸，請却俸錢溪上游。
之官新定寓興三首  其三 張伯玉 
溪山千古絕浮埃，時拂朝衣上釣臺。却恐被它漁父笑，糟醨不啜又閒來。
之官新定却寄并州通判王幾道 張伯玉 
新定與并門，天南天北人。扁舟江外客，別乘塞垣身。朔馬驚鳴橐，秋鱸上釣綸。何時敘離闊，把酒碧嵩春。
七里灘 張伯玉 
漱玉鳴珠七里灘，到今猶照客星寒。盧奴有水徒千頃，未得高賢一瞬看。
舟次子陵釣臺 張伯玉 
十載從軍去又來，强爲顔面走塵埃。久慚簪笏未歸去，且喜妻孥共此來。旋擷岸蔬供野飯，欲題巖壁拂蒼苔。子陵昔日誠高趣，未必全家上釣臺。
睦州 張伯玉 
千家樓閣麗朝暉，人到于今說釣磯。雨後數峯驕欲鬭，春來兩港活如飛。高吟多謝沈家令，中酒長憐杜紫微。更愛嚴城無鎖處，白雲摇漾去還歸。
送交代倅車晏十一魯望 張伯玉 
魯望江南客，風騷獵將壇。高吟得意處，清韻逼人寒。場屋聲華舊，襟靈渤澥寬。閨門盡羔鴈，庭野列芝蘭。僶勉來新定，淹留就小官。酒論浩劫飲，山欲上天看。待月高峯寺，聽猿七里灘。入雲移翠簜，鑿石引鳴湍。一日交符去，芳風善繼難。紅塵久離闊，白首此相歡。留方醫鶴膝，貺別遺漁竿。虎杏甯知用，松筠幸未殘。路長分驥騄，火烈辨琅玕。沙際多平仲，鴒原有謝安。卷舒知自得，不用苦彈冠。
監州新定却寄并州舊僚 張伯玉 
久從光祿長城戍，却到嚴陵舊釣灘。休問簿書邊報急，且聽宅舍水聲寒。舟浮南渡雲千里，睡起東窗日數竿。寄語晉溪溪上月，楚天雖遠一般看。
同年李郎中以詩見寄仍許見過次韻和答 張伯玉 
新定溪山國，病懷忻所依。桐君談藥妙，嚴瀨得魚肥。吏退鈔書譜，朋來典道衣。軒車如顧我，春酒上苔磯。
烏龍寺祈雨回馬上口占 張伯玉 
官曹苦覊束，祈靈得幽便。夾路松披紛，躡石煙分練。迎軒玉泉響，鳴騶沙鳥散。曉日破霜陰，前峯藹葱蒨。逶迤步高閣，窈窕出雲漢。坐來清思生，語餘疏磬緩。方將塵滓滌，還憂簿書亂。偃旆拂歸韉，回首青猿斷。
西湖樓 張伯玉  西湖
積水照層峯，登臨誰與同。望來生羽翼，醉欲上煙空。細細濕花雨，疏疏開袖風。新安江上景，盡屬此樓中。
玉泉祈雨 張伯玉 
南州富潨射，萬壑縱奔瀨。茲泉一何高，夐與寥廓對。邈非猿鳥到，迅恐巖磝碎。霜落天地清，玉立江海外。人區未蒙澤，蛟龍茲有待。淺石諒難渟，當與雲漲會。
登烏龍山寺閣 張伯玉 
桐川本無塵，況此幽閣逈。萬木含秋聲，一軒與天浄。前峯翠分滴，後谷語相應。檻下江雲歸，檐前古雪凝。巖僧對游客，湛若寒冰瑩。百慮緣心空，獨飯隨疏磬。嗟余本林壑，謬與世紛競。一作市朝人，幾傷麋鹿性。舊山別來久，蘿蔓鎖幽徑。長恐客沈深，未得歸期定。息中來此境，時覺襟韻勝。猶媿招隠心，聯爲小山詠。
後庵試茶 張伯玉 
郡僻好藏身，心閒久無事。前軒飽食罷，後庵取茶試。巖邊啟茶鑰，溪畔滌茶器。小竈松火然，深鐺雪花沸。甌中盡餘綠，物外有深意。濫官來此游，時得拂塵累。莫笑後庵茶，閒中好滋味。
郡齋閒步 張伯玉 
花木方塘小，樓臺宅院深。以何消俸祿，無事任山林。雨雪覊游路，風沙苦戰心。若論當此景，不啻萬黄金。
到新定後却寄蘇州蔣侍郎 張伯玉 
遂翁亭畔碧桃開，招隠溪頭畫舫回。曾奉雲鴻此真賞，到今羽翼出塵埃。閒窺玉字書千卷，渴飲金莖露一杯。別後霜天苦寥闊，海雲深處望公臺。
自新定沿牒三衢舟中寓興寄所知 張伯玉 
井落甌閩近，鄉亭百粵連。一蓱游宦客，兩槳上灘船。石壅千尋浪，山圍幾匝天。亂篙鳴遠嶼，羣譟捧危舷。峽斷疑無路，汀回復濟川。林深羨沙鳥，村近喜人煙。豈昧垂堂誡，都由稍食牽。家山舊廬在，蚤晚賦歸田。
舟次蘭溪却寄新定太守 張伯玉 
解纚向蕭瑟，敘別喜英豪。野水征颿迥，秋天醉幕高。使旟標畫隼，騎吹壓霜濤。幾日狂酲析，思君夢更勞。
新安江舟中奉酬孫觀書記 張伯玉 
十年塞外憶江山，今日扁舟縱眼看。匝岸野花紅似簇，避人沙鳥起成團。放懷自古酒爲得，老筆到今詩最難。君解高吟我方飲，幾人能共此清歡。
送清溪鄭中舍官滿還京 張伯玉 
鄭宰金閨彥，年來解紱歸。囊裝輕劍在，場屋故人稀。水館酒初罷，霜江颿欲飛。無煩重回首，行矣近天暉。
桐廬官滿先寄杭州資政待郎 張伯玉 
海角千家郡，天南一水涯。倦游慙梗泛，多滯喜瓜時。弱羽誠難振，危根只自持。几門嘗際遇，百步亦參差。萬壑噴霆霧，千峯出險巇。牢愁客星見，孤節澗松知。賀厦甯無託，披雲幸有期。魯堂金石地，商欲再言詩。
和王治臣新定即事 張伯玉 
碧泉千脈瀉金溝，名是東南俗阜州。任昉舊詩題縣石，賀齊高疊照江流。月明幾處游歸客，春色何人醉倚樓。我是江潭釣魚者，喜君相見且相留。
王治臣以余在告寵示嘉什 張伯玉 
新安泉石最爲佳，多病何勞養歲華。藥好幸依桐圃近，山安惟畏酒壚賒。狂思逸客浮滄海，渴想仙人飲絳霞。欲傍重陽搘策起，菊房新小玉生芽。
次韻王治臣九日使君席上二章  其一 張伯玉 
楚楓丹外客颿稀，水拍長天鴈字垂。樂事喜逢千日酒，憑高正在九秋時。吳歈調笑歌楊葉，蠻鼓鑑閎引柘枝。使騎相逢且留飲，行看卓馬轡如絲。
次韻王治臣九日使君席上二章  其二 張伯玉 
新安江碧郡樓危，九日登臨醉袖垂。莫笑松筠歲寒地，却勝桃李豔陽時。清渟酒瑩紅螺面，窈窕笙攢碧玉枝。未必尊前歎遲暮，幾人如我始牽絲。
答延平王八使君望江亭見懷之什 張伯玉 
望江亭上望桐江，煙水茫然隔鎖窗。擢第蚤同丹桂樹，從軍俱在碧油幢。天遥皓月人千里，書託紅鱗錦一雙。開府時多家令瘦，酒旗猶恐未相降。
釣臺 張伯玉 
盡逐鯨鯢埽八區，故人惟我更無餘。雲臺功將任圖畫，天上客星閒卷舒。若把殺人來逐鹿，爭似全身歸釣魚。先生有意羲皇外，不爲林泉傲帝居。
罷新定至錢塘喜見孫觀書記 張伯玉 
桐江撝袂蚤三年，把臂重來講舊篇。陌上風塵成底事，鬢邊霜雪但悠然。虬蟠我亦思滄海，鶚薦初方上碧天。忍把離杯又拋擲，別愁紛泊滿春煙。
至和中得倅新定今領福唐再經此郡感舊書懷因呈使君劉孝叔 張伯玉 
十年前倅北州來，平日風情尚壯哉。玉水聲中寒濯筆，石楠鄉裏夜銜杯。可憐白首成何事，猶得紅旌向北回。太守故人應笑我，踐言堪媿子陵臺。
飯芝川村舍 張伯玉 
嫩苗苒苒頭角秀，柔桑褭褭陰影輕。茆簷飯起上馬去，一聲雨後黄鸝鳴。
宿普光寺 張伯玉 
無端未得歸林下，又向南方擁使麾。夜宿禪關更蕭灑，一軒寒月照清池。
宿桐廬縣江口 張伯玉 
桐廬江水碧，百丈見游魚。元是新安水，流從下瀨初。清風寒到底，明月靜涵虛。塵土誰難濯，人心自不知。
桐廬寺曉鐘 張伯玉 
扁舟下桐圃，霜月滿寒潭。疏鐘一聲起，清與天地參。春容逗萬壑，窈窕出層嵐。覊魂不成寐，洗耳滌塵貪。
桐江口見雪 張伯玉 
無諸地無霜，從古困炎熱。曉出桐江口，喜見羣峯雪。酌酒高颿下，歸思滿寥泬。從今不繫舟，泛泛老清澈。
出七里瀧口望桐廬縣 張伯玉 
瀧口波自平，滄洲分兩溪。辛勤下百粵，乍出天一涯。近入桐廬市，潮水濫中泜。不聞湍瀨聲，沙鳥浩然飛。然我兩俱適，吾亦浩然歸。
龍門巖 張伯玉 
未到子陵臺，先見龍門石。萬物鎮羣峯，闖然聳雙壁。清泉界中道，亢若高門闢。樵童走深徑，漁戶掩沈碧。白首釣魚郎，不知有行客。
至睦州泊新安江口 張伯玉 
前歲過此州，手持七閩節。雖遠更憚勞，攬轡遲明發。回瞻七里灘，何日榜舟歇。幸得滿三年，解符下甌粵。却到新安江，依然舊澄澈。斂巾照江水，無白可添髮。州人多故吏，羅立皆磬折。問我此去心，復有何施設。興言顧諸老，謝爾相慰說。此度歸來心，可共嚴陵說。
港口渡 張伯玉 
三月悲風瑟瑟寒，小船舟檝渡溪難。日高待得過岸去，回首修篁千萬竿。
送睦州丁郎中 張伯玉 
雨後桐江木葉稀，坐棠無事枕閒欹。扁舟幾認嚴君釣，古壁多逢沈令詩。夜靜好當輪省宿，曉寒堪憶趁朝時。山城寂寞郎官貴，想對秋風動所思。
寄睦州朱少卿 張伯玉 
何幸鄉枌託使麾，憶曾淮澨見風儀。泉分龍岫成新釀，廟鎖瓊蕤換舊枝。二水清涵潭月夜，千峯晴捲雪雲時。向來蕭灑稱名郡，少緩龔黄次補期。
經大洋吳氏別業 張伯玉 
漸老故人少，與君茲晤言。方山共鄰里，好畤舊田園。溪色寒生枕，松陰翠入軒。猶憐巾子在，相對舉清尊。
新定望湖樓 張伯玉 
龍盤山影倒寒流，十里屏風翠入樓。畫筆肯歸涵碧手，湖光疑對湧金秋。主翁愛客排三雅，漁父忘機任直鈎。爲訪紅雲遶花島，滿船歌舞按梁州。
同孝叔游蕭灑亭 張伯玉 
昔日賢侯多興詠，爲憐蕭灑復潺湲。一橋飛處橫牛渚，二水清來見浙源。雨漲瀑泉添嶽面，晚晴春草带潮痕。好風新月相留意，只恐張綱擁使軒。
題思范軒二首  其一 張伯玉 
英衮多年去竹軒，更思風節記山樊。抗言后坐遺忠美，通使河源舊策存。詩石欲留千古永，棠陰還對一樓繁。使君才望須相繼，莫厭林間駐畫轓。
題思范軒二首  其二 張伯玉 
天下儒宗不世勳，履聲今絕豈重聞。空餘逸韻傳流水，猶喜清風在此君。山倚孔祠分積翠，篆尋嚴瀨掛香雲。接花酬倡將三記，時拂塵篇見舊文。
題玉泉 張伯玉 
靈源曾記古篇章，飛入霜筠萬丈長。六月林風吹寶瑟，九秋山翠坼銀潢。試茶石鼎雲含液，釀酒兵厨菊有香。到此欲知真玉性，不爲圓折本來方。
同孝叔游玉泉 張伯玉 
石磴松陰一化城，泉源疑透古瑶京。僧知到耳此根靜，客來洗心諸慮清。星記祥光重璧合，藍田霽色暮煙生。潺湲似識君將去，相送出山多別情。
初夏同孝叔游普光寺 張伯玉 
魚跳蓮葉青錢小，雪壓花枝玉燕參。細草使轓瞻鹿擾，微風池果落鶑含。滿甌春茗浮仙露，一點尖峯滴翠嵐。却逐歸舟更多景，晚來雌霓挂寒潭。
初夏同孝叔游朱氏園 張伯玉 
凍醪盧橘助登臨，此地相逢舊有音。石潤自知梅信蚤，池方應爲玉流深。詩成千色排清砌，話久花枝轉夕陰。不見避疆妨底事，月樓歸去正龍吟。
留題千峯榭呈孝叔 張伯玉 
君把元英詩集披，羣山依舊遶軒墀。杜陵幾醉花前地，謝客曾吟日落時。雨過荷香兼酒美，雲深泉韻透簾遲。佳名大約稱千數，百萬嵐盤一一奇。
題新定郡齋寄孝叔二首 張伯玉 
主人今向日邊歸，猶有清香滿謝池。爲囑西風莫摇落，不禁顦顇夕陽時。
古後池荷 張伯玉 
花意知君改外臺，亂紅飛盡見蒼苔。縱教顔色明年在，前度劉郎肯再來。
留題玉泉山堂 張伯玉 
動非緣境靜非禪，物物前塵現四天。此地筌蹄求妙論，有時瓔絡獻諸仙。欲梅泉石多秋思，過夏松篁聒晝眠。一箇攢眉招不至，勞師香火漏沈蓮。
題新定紅渠閣 張伯玉 
煙卷龍綃豔格殊，彩霞翻處好風俱。幾杯仙露含秋色，一曲蟾宮在畫圖。雨送清香浮酒面，泉飛幽韻透城隅。州民多有東南美，盡應嘉招入幕無。
州宅 張伯玉 
萬疊湖山煙水濱，朱門畫戟閒松筠。登臨不踏紅塵路，燕寢長居紫府春。畫靜欲驂風外駕，夜寒疑是月中身。我慚白首方懷紱，猶得蓬萊作主人。
贈范吏部 張伯玉 
海天東下越王州，碧城繚繞環山丘。春晴紫翠堆綺屋，日暮煙雨藏朱樓。禹祠花底金穴峻，賀老門前銀漢秋。何當獨把釣竿手，笑擁一艘東去遊。
答王越州蓬萊閣 張伯玉 
書報蓬萊高閣成，越山增翠越波明。雲收海上天地靜，人在月中金翠橫。游女弄芳珠作珮，仙人度曲玉爲笙。會須長揖浮丘伯，醉聽銀河秋浪聲。
蓬萊閣醉歸 張伯玉 
蓬萊閣上醉歸時，猶索芳樽步步隨。啼鳥似來留翠佩，旁人笑爲整花枝。腰閒半嚲黄金印，頭上斜欹白接䍦。拍手向他賓從道，使君未老莫扶持。
西樓晚望 張伯玉 
疊岫斂餘霞，輕舠簇遠沙。斜陽媚城郭，細柳雜汀花。兩兩聯歸騎，蕭蕭起暮鴉。誰知故園興，閑在使君家。
逍遥堂寓興 張伯玉 
疎竹閒花陰，了無塵土侵。旌麾千騎長，風月一堂深。海氣生吟榻，煙香披醉襟。山翁方自得，莫問去留心。
小樓獨酌 張伯玉 
老去春來事事慵，春陰獨酌小樓中。一千里色江南岸，二十四般花信風。祗有谿山迎醉目，更無塵土倦樊籠。鷦鷯自得誠堪笑，詩有餘狂酒有功。
清思堂晝坐 張伯玉 
堂上蕭然晝戶開，澹松疎竹蔭蒼苔。白雲無事不肯出，幽鳥有時還自來。何處覆車迷徑路，幾人緩頰走塵埃。支離得意誰知我，自對庭花引一杯。
西樓早望 張伯玉 
纖纖初日射西樓，樓上簾旌卷繡鉤。數襞斷雲秦望曉，一聲寒雁鑑湖秋。煙波憔悴西施國，風月飄零范蠡舟。莫向登臨動懷古，有情多爲等閑愁。
蓬萊閣閒望寫懷 張伯玉 
越絕開華國，姚虞啟後昆。昔聞句允霸，今作帝王藩。地得東南重，山侔岳瀆尊。平湖來萬壑，翠袖列千門。市井魚鹽合，居人組繡繁。牙旗開物表，州宅倚雲根。六郡趨麟節，三峰出雉垣。秦游前事廢，禹畫舊書存。雁鶩來還去，鯨波吐復吞。菱歌秋溆遠，江信暮潮渾。石古寒松偃，樓危晝靄昏。冷光濃可截，秀色淨無痕。露嫋還堤柳，風飛列寺旛。深林藏杞梓，芳徑雜蘭蓀。巧笑花爭艷，嬉遊玉鬭溫。畫船鵰鷁迅，絳袖綺霞翻。有意皆行樂，無憂可蒔萱。鄉惟知俎豆，土亦賁丘樊。巨舶聯艘至，交衢百貸蕃。敲冰呈巧手，織素競交鴛。麗圃紅柑亞，通畦紫芋蹲。茶先春入焙，筍带雪黏盆。異萼隨時坼，清香觸處歕。吳趨慙種蠡，楚些陋湘沅。往事圖難盡，前修孰可援。風流王與謝，唱和白兼元。顧我棲儒竇，胡爲屬使鞬。迂疎非吏法，蹇淺是辭源。謬覽先生策，誰調伯氏塤。翦裁迷幅尺，追琢昧璵璠。學術何曾取，名場輒屢奔。技甘同鼫鼠，化敢望溟鯤。將幕閑留滯，烏臺誤選掄。埋輪慙避俗，折檻畏當軒。坎壈人奚顧，覊孤舌但捫。愛書疑有癖，怕事欲無言。薪米支離叟，蹄盂炙轂髠。一爲華省吏，三駕使君轓。蹭蹬慵成性，龍鍾病愈惛。因懷邸中紱，來訪道山園。稅鞅紅塵外，班條碧海垠。披襟澄沆瀣，緩带滌潺湲。樂歲歡康洽，高黌禮讓敦。南宮羅俊彥，東箭藹瑶琨。退食求凋弊，吹毛析滯寃。庖刀怯餘刃，櫑劍喜平反。重祿容虛受，期民肯憚煩。問賢思水薤，教俗養雞豚。䆉䅉西成稻，逍遥北海樽。吏符多鶴立，僚友盡鴻騫。詎聽棠陰頌，聊袪缿訟諠。行歌齊繫壤，坐嘯比啼猨。洞邃宜招隠，時清恥叫閽。囁嚅揮醉筆，傴僂曝晴暾。躡險齎長屐，尋幽叱短轅。窮通方自適，語默且休論。厭把詩筒發，欣逢酒帟掀。桔槹肥果茹，竹馬戲兒孫。以此爲官業，何由報主恩。冰霜徒勵操，淵谷可驚魂。蕙帳羞逋客，庭貆鄙素餐。行當解簪紱，歸老白雲邨。
春日登望海亭 張伯玉 
望海亭前春色深，風光澹澹海沈沈。潮如世路來還去，山带城蕪古到今。坐見微雲生別岸，吟驚幽鳥起層陰。勸君莫苦憑高望，驚動子牟千里心。
再題州宅 張伯玉 
昔覽微之州宅篇，待將屏障寫山川。更看白傅明月句，欲上高樓跨紫煙。盤紆星斗旁六郡，零落風騷三百年。喬木自存人自遠，可憐香案舊神仙。
清思堂曉雪初霽望飛來山 張伯玉 
密雪曉初霽，朝陽靄融融。隠几高堂上，坐對飛來峰。梵塔倚天半，樓臺出煙中。岧然金銀闕，瑰碧交玲瓏。漸轉皎日高，杳杳聞疎鐘。天和發秀彩，灝氣如騰虹。況予世慮疎，久矣渟心胸。更臨物外趣，愈覺萬緣空。
西園醉歸 張伯玉 
向晚西園飲乍闌，山公酩酊上輕鞍。東方千騎隨車出，南國佳人夾路看。縱目漸迷山色遠，迴頭猶憶水聲寒。歸來未放賓游散，更賦新題刻燭觀。
鑑湖晚歸 張伯玉 
會稽太守無事時，緩带長作漁樵嬉。大航平榻引賓從，談笑晚從湖上歸。湖邊居人望簇簇，湖岸花木情依依。環峰晻靄天四垂，淥水蕩漾雙紅旗。城頭疊角已平西，船上樽酒含餘輝。冷風徐引江鵠飛，白雲迴首清猿啼。漁謳菱棹煙火微，使人却厭千騎隨。歸來樓閣上燈後，時覺天風清滿衣。
會稽山 張伯玉 
稽山何崔嵬，奠此東南區。羣山狀趨附，萬壑流縈紆。疇昔大禹來，簡計天下書。諸侯率麏至，萬玉爭鳬趨。防風獨强梁，後至行趦趄。天威不可捨，敗骨盈高車。至今憔悴煙，慘澹藏封隅。遂令百世後，尊王無異圖。乃知聖人心，賞罰盡貽謨。
五雲谿醉歸 張伯玉 
每日谿頭醉臉紅，歸來庭院夕陽中。依稀聽得家人語，扶起五雲谿上翁。
書應天寺壁 張伯玉 
城郭鏁山林，自無塵土侵。一峰來海上，高塔起天心。世路有盈縮，靈泉無淺深。使君今老矣，閒處得閒吟。
題禹廟 張伯玉 
寶穴千峰下，嚴祠一水傍。夜聲滄海近，秋勢越山長。薄葬超前古，貽謀啟後王。萬靈何以報，終古詠懷襄。
訪禹穴至陽明洞 張伯玉 
宛委山前艤畫船，攀蘿漸入太霄邊。因尋大禹藏書穴，深入陽明古洞天。萬壑秋光含細籟，數峰寒玉立蒼煙。寶函金篆久稀闊，欲就皇人講數篇。
早謁禹廟 張伯玉 
曉出五雲扃，皎日麗初宿霧歛嚴祠款靈祕。拂衽天風散，不聽。
九日蕺山戒珠寺戲呈僚友 張伯玉 
秦望山前曉雁斜，蕺山雲外看黄花。誰能蔕芥關心緒，且插茱萸伴物華。歲計簿書寧有盡，日生公事了無涯。樽前況有兵厨酒，不待兵厨酒亦賒。
書大禹寺壁 張伯玉 
蕭寺禹祠傍，人閒白日長。諷經聞海穴，洗鉢動湖光。臺殿留風月，煙雲起棟梁。遊人晚囘首，松竹自蒼蒼。
遊大禹寺迴馬上口占 張伯玉 
永日躋雲峰，向晚下秋讞。却望碧城中，樓臺翠煙滿。前旌擁歸騎，緩轡徐馭隠。曠望寫予心，平波海天遠。顧予疇昔志，本以鋤犁挽。敢望麋鹿資，遘此雲龍旦。金門容竊步，玉殿叨靈睠。復此千騎來，日逐紛華戰。平生知退意，長畏歲月晚。行當引初服，還把芰荷翦。
寄毛都官 張伯玉 
寄問副車毛國鎮，別來風味久如何。蓬萊閣上誰同飲，宛委山前幾番歌。應向蘭亭摛彩筆，曾教西子畫清蛾。若還問我今何似，比著前春醉更多。
送花趙提刑 張伯玉 
蓬萊閣上牡丹開，盡日凭欄望外臺。不敢登門謁樽酒，且教山僕送花來。
寄會稽刁景純學士 張伯玉 
雨後稽山紫翠毫，使君千騎壓雲鼇。樓臺日暖花木麗，河漢夜凉絲竹高。瀛館久淹騏驥足，越人今識鳳凰毛。江南老守思離闊，夢想時過白鷺濤。
和國鎮晚秋齋中見寄 張伯玉 
越國風光與衆殊，貳車才調世應無。晴樓對酌雲平海，夜榻分題月滿湖。吟嘯江山君好手，主張詩酒我非夫。行當乞挂朱輪去，別作香山九老圖。
得越 張伯玉 
尺一除書與會稽，陋儒何以報天輝。豈惟大幕張紅旆，更得全家住翠微。千騎晚隨龍節去，一帆春送鷁舟飛。支離莫道攘空臂，乞得越州金印歸。
清明日 張伯玉 
每年每遇清明節，把酒尋花特地忙。今日江城衰病起，佛前新火一鑢香。
正旦呈諸僚友 張伯玉 
拂霧酴酥酒滿巡，越山如鬣水如鱗。日邊雖望龍庭遠，海上初傳鳳曆新。好景融融來破雪，和風細細欲黏人。莫言老守無心計，排比賓僚醉過春。
臘日喜雪 張伯玉 
臘雪常聞百厲銷，今年臘日雪飄飄。山公預喜明年熟，擘畫開春買酒瓢。
明月泉 張伯玉 
至今千丈松，猶伴數巖雪。不見纖塵飛，寒泉皓明月。
贈陳虞卿 張伯玉 
東吳王孫歸挂冠，玉絲紅鱠滿雕盤。狂吟但覺日月久，醉舞不知天地寬。小圃移花山客瘦，夜窗擣藥橘童寒。新書近日成多少，且告先生旋借看。
虎丘 張伯玉 
東客從來過虎丘，橘花渡口維扁舟。闔閭宮殿不可見，但對古塔寒颼飀。憶昔夫差全勝日，水犀十萬橫吳鉤。楚山既掘荆人冢，越嶺仍將句踐囚。豈謂西施能破國，誰知麋鹿上臺遊。唯有吳王在時月，夜深閑照劍池頭。
滬瀆 張伯玉 
泛泛松江水，迢迢笠澤邊。萬年知禹力，灌溉有餘功。
蘇小小墓 張伯玉 
小小仙蹤去不還，空標遺塚落人間。錢塘門地家何地，回首臨平隔斷山。
題月波樓 張伯玉 
烟波萬里浮舟國，雲木華亭鶴唳鄉。欲駐野王船一餉，數聲風笛肯相將。
詩一首 張伯玉 
令狐太守好權奇，畫樓新建月波暉。風光似逐水仙去，物色如從雲漢歸。春澹瀛洲浮海曲，濤驚渤澥起天圍。從今便作月波唱，醉拍姮娥金縷衣。
王敦城 張伯玉 
晉氏開霸圖，潛飛入堅壁。夢日有餘祥，留鞭無舊跡。雖矜錢鳳計，終墮太真策。不作忠良臣，高城有何益。
齊山圖 張伯玉 
東南真賞有齊山，路隔江湖到者難。絕筆掃成千仞翠，數峯高挂一堂寒。林僧舊居雲泉侶，刺史今爲待從官。還似東陽重涵碧，丹青寫入雍州看。
遥題錢公輔衆樂亭 張伯玉 
句章太守錢君倚，湖上新爲衆樂亭。花木豈徒遊子愛，笙歌長與郡人聽。坐來高韻天風起，飲罷餘香夕雨零。安得凭闌縱吟筆，玉觴遥對數峯青。
遊叔虞祠 張伯玉 
廟中桐葉手中文，閑讀高碑拂素塵。異隴歸禾曾是主，徒林射兕獨留神。關河莫問周秦事，花木誰分漢魏春。惟有門前舊溪水，秋風幽咽送行人。
句 張伯玉 
紅梅花下一樽酒，拋擲清香是負伊。
親祀南郊詩 蔡襄 
天畀元統，赤運開祉。聖祖神宗，海域平砥。思皇真考，嶽封汾祀。餌係戎胡，包束戈矢。丕顯靈德，光被萬里。民壽而康，恩及蕭葦。恭惟皇帝，繼文之始。兢兢日慎，夙夜勤只。哀憐困窮，有如在己。惟刑是卹，弗繇怒喜。躬服儉約，黜棄浮侈。罔有逸欲，日惟三紀。大中則經，興亡則史。陰陽時序，日緯躔軌。樂律本原，禮法根柢。兵韜術數，萬微精旨。該通變貫，咸燭厥理。歲舍壬午，盜發南鄙。帝日汝青，治辨行李。毋大誅割，定患則已。獵獵靈旗，啟道徑指。兇渠踣仆，俘徒授耳。嶺服既平，勳賞周被。封歿錄孥，門戶曄暐。粵茲明年，農家豐美。廛廬積腐，庾漕儲峙。帝咨相臣，匪台德爾。穹吳眷賚，祖考佑俾。何施不報，將祀郊畤。號令四下，若建瓴水。荒服述職，奔走輸委。仲冬丙寅，齋寢以俟。先時霾晦，飈籟號起。真意益莊，降鑒伊邇。夜漏適中，星露雲靡。大輅既馭，清陽出晷。休光無垠，令容有偉。爰翊殊庭，奠享仙機。高靈委蛇，元氣旭卉。陰施自遠，大功續似。擁格純禧，益厚丕址。入宿廟下，月魄初朏。龍章采藻，瓚爵擎跪。拜于禰宮，慈顔僅咫。至誠馨香，甘薦滌瀡。哀念劬勞，譬瞻岵屺。濯淚霑珪，將逡復止。京都之南，崇丘迤邐。飛螭躡塵，法乘徐柅。地環帟幄，霄揭隅雉。警角飄蕭，彀騎連累。言降言陟，實惟告已。燭錯宵明，壇圪空紫。交佩陸離，庶旄颯纚。樂變神格，列周甲癸。三后咸在，上蒼臨視。皇皇富媼，從執籩簋。七精閃忽，五鎮瑰瑋。星官下翔，濤祗騰跱。等級卑高，食飲噓哆。欣歆告言，奏福來底。更御步輦，夾途軍壘。鉦鼓驚轟，跳呼牛鬼。異域窮陬，黄髮稚齒。動蕩成波，讙喧成市。端闈停午，玉色尚扆。赦澤春行，幽加蟄蟻。廢滯振拔，垢瑕刷洗。寬貸賦取，削減逋詭。皇帝慈孝，下民胥擬。皇帝恩仁，四國傾倚。皇帝日咨，羣公卿士。舜隆聯夔，商圮朋嚭。孰忠予是，孰讒予匪。入官多門，孰予窒弭。蓄兵過制，孰予究揣。百姓窘窮，其患孰弛。外夷狃驕，其强孰箠。驅人以法，曾莫如恥。化民成俗，曾莫如禮。百官敕業，相予表裏。登任俊良，剗斥姦宄。天錫帝年，萬有億秭。天錫聖嗣，詵詵衆子。乾剛不息，章明度揆。無疆惟民，惟帝其侍。臣襄詠歌，直道是履。
御筆賜字詩 蔡襄 
皇華使者臨清晨，手開寶軸香煤新。沿名與字發深旨，宸毫灑落奎鉤文。精神高遠照日月，勢力雄健生風雲。混然氣質不可寫，乃知學到非天真。緘藏自語價希代，誰顧四壁嗟空貧。臣聞帝舜優聖域，臯陶大禹爲其鄰。吁俞敕戒成典要，垂覆後世如穹旻。陛下仁明如舜禹，豪英進用司鴻鈞。臣襄材智最駑下，豈有志業通經綸。獨是丹誠抱忠樸，常欲贊奏上古珍。又聞孔子春秋法，片言褒貶賢愚分。考經內省不自稱，但思至理書諸紳。乾坤大施入洪化，將圖報效無緣因。誓心願竭謨謀義，庶裨萬一唐虞君。
四賢一不肖詩 范希文 蔡襄 
中朝鸞鶴何儀儀，慷慨大體能者誰。之人起家用儒業，馳騁古今無所遺。當年得從諫官列，天庭一露胸中奇。矢身受責甘如薺，沃然華實相葳蕤。漢文不見買生久，詔書曉落東南涯。歸來俯首文石陛，尹以京兆天子毘。名都翼翼郡國首，里區百萬多占辭。豪宗貴倖矜意氣，半言主者承其頤。昂昂孤立中不倚，傳經決訟無牽羈。老姦黠吏束其手，衆口和附歌且怡。日朝黄幄邇天問，帝前大畫當今宜。文陳疏舉時密啟，此語多祕世莫知。傳者籍籍十得一，一者已足爲良醫。一麾出地番君國，惜此智慮無所施。吾君睿明廣視聽，四招邦俊隆邦基。廷臣諫列復鉗口，安得長喙號丹墀。晝歌夕寢心如疚，咄哉汝憂非汝爲。
四賢一不肖詩 余安道 蔡襄 
南方之强君子居，卓然安道襟韻孤。詞科判等屢得雋，呀然鼓焰天地罏。三年待詔處京邑，斗粟不足榮妻孥。耳聞心慮朝家事，螭頭比奏帝日都。校書計課當序進，麗賦集仙來顯塗。誥墨未乾尋已奪，不奪不爲君子儒。前日希文坐言事，手提敕教東南趨。希文鯁亮素少與，失勢誰復能相扶。嶄然安道生頭角，氣虹萬丈橫天衢。臣靖胸中有屈語，舉嗌不避蕭斧誅。使臣仲淹在庭列，日獻陛下之嘉謨。刺史榮官雖重寄，奈何一郡卷不舒。言非由位固當罪，隨漕扁舟盡室俱。炎陬此去數千里，橐中狼籍惟蠹書。高冠長佩叢闕下，千百其羣訶爾愚。吾知萬世更萬世，凜凜英風激懦夫。
四賢一不肖詩 尹師魯 蔡襄 
君子道合久以成，小人利合久以傾。世道下衰交以利，遂使周雅稱嚶鳴。煌煌大都足軒冕，綽有風采爲名卿。高名重位蓋當世，退朝歸舍賓已盈。脅肩諂笑不知病，指天報遇如要盟。一朝勢奪德未改，萬鈞已與毫釐輕。畏威諛上亦隨毀，矧復鼓舌加其評。透迤陰拱質氣厚，兩豆塞耳心無營。鳴呼古人不可見，今人可見誰與明。章章節義尹師魯，飭躬佩道爲華榮。希文被罪激人怒，君獨欣慕如平生。抗書轂下自論劾，惟善與惡宜彙征。削官竄逐雖適楚，一語不挂離騷經。當年亦有大臣逐，朋邪隠縮無主名。希文果若事姦險，何此吉士同其聲。高譚本欲悟人主，豈獨區區交友情。
四賢一不肖詩 歐陽永叔 蔡襄 
先民至論推天常，補衮扶世爲儒方。圜冠博带不知本，樗櫟安可施青黄。帝圖日盛人世出，今吾永叔誠有望。處心學士貴適用，異端莫得窺其牆。子年五月范京兆，服天子命臨鄱陽。二賢拜疏贖其罪，勢若止沸反揚湯。敕令百執無越位，諫垣何以敢封囊。哀來激憤抑復奮，强食不得下喉吭。位卑無路自聞達，目視雲闕高蒼茫。裁書數幅責司諫，落筆騄驥騰康莊。刃迎縷析解統要，其間大意可得詳。書日希文有本末，學通古今氣果剛。始自理官來祕閣，不五六歲爲天章。上心倚若左右手，日備顧問鄰清光。苟爾希文實邪佞，曷不開口論否臧。陰觀被譴始醜詆，摧枯拉腐奚爲彊。儻日希文實賢士，因言被責庸何傷。漢殺王章與長倩，當時豈曰誅賢良。惟時諫官亦結舌，不曰可諫曰罪當。遂今百世覽前史，往往心憤涕泗滂。斯言感切固已至，讀者不得令激昂。豈圖反我爲怨府，袖書乞憐天之傍。謫官一邑固分耳，恨不剖腹呈琳琅。我嗟時輩識君淺，但推藻翰高文場。斯人滿腹有儒術，使之得地能施張。皇家太平幾百載，正當鑑古修紀綱。賢才進用忠言錄，祖述聖德垂無疆。
四賢一不肖詩 高若訥 蔡襄 
人稟天地中和生，氣之正者爲誠明。誠明所鍾比賢傑，從容中道無欹傾。嘉謀讜論范京兆，激姦糾繆揚王庭。積羽沈舟毀銷骨，正人無徒姦者朋。主知膠固未遐棄，兩轓五馬猶專城。歐陽祕閣官職卑，欲雪忠良無路岐。累幅長書快幽憤，一責司諫心無疑。人謂高君如撻市，出見縉紳無面皮。高君携書奏天子，遊言容色仍怡怡。反謂范文謀疎闊，投彼南方誠爲宜。永叔忤意竄西蜀，不免一中讒人機。汲黯嘗糾公孫詐，弘於上前多謝之。上待公孫禮益厚，當時史官猶刺譏。司諫不能自引咎，復將已過揚當時。四公稱賢爾不肖，讒言易入天難欺。朝家若有觀風使，此語請與風人詩。
和王勝之遊普明院 蔡襄 
昔賢履道第，平時洛都選。門外多風塵，林端出臺殿。名園迤邐清，小徑縈紆轉。脩竹環數畝，可愛清不變。冰生流水靜，葉盡危巢見。晴日破雲來，遊鱼過池面。君意高如鴻，孤超遺健羨。茲遊恐難屢，歷覽豈云倦。放懷窮幽趣，回首抱歸戀。裁詩賦景物，芬葩有餘絢。呼童秣予馬，追閒性所便。
陪諸君會史館園 蔡襄 
名園霽宿雨，春日正和柔。花香泛草際，竹影摇清流。鳴禽自往還，遊鱼時沈浮。出門市朝喧，愛此林亭幽。况陪君子讌，飛斝更相酬。亦有佳人携，豔歌青眉愁。佳人足娛適，遠思何夷猶。故鄉去千里，野堂臨溪頭。夢寐別四載，南望無時休。王粲昔從軍，登樓以銷憂。今予豈不然，每到終遲留。
過白樂天墳 蔡襄 
樂天本才士，羽儀初頡頏。脫身避禍機，遂得林泉尚。生愛香山遊，死亦香山葬。悠悠醉吟魂，終古填幽壙。小堂松檜間，躋攀白雲上。春日照伊流，素波明演漾。草樹豈有情，一步一囘望。
楊叔武北堂夜話 蔡襄 
歲晏物景薄，屋陰向晚饒。輕雲隠微月，殘雪棲枯條。夫君有高適，顧我慰寂寥。瀟灑開北堂，拂榻延良宵。前几陳古書，坐見千載遥。間亦發新句，幽思含九韶。神明靜外照，念慮醉中消。揚雄戒丹轂，顔子安一瓢。良玉不火變，翠柏寧霜彫。此心固獨往，聲利詎得招。罏灰寒更劃，燈灺落仍挑。相看數漏板，後會誡重要。
送胡武平出守吳興 蔡襄 
東南有佳士，文高志清苦。翩然請郡章，入居使君府。霅水生春瀾，瑩凈沙可數。霽日明旌旗，長風送鐃鼓。煙帆十丈船，湖山一抔土。橘嫩宴亭秋，茶香齋閣午。神歡所適宜，動默造幽覩。應念懷鉛人，垂頭證魚魯。
永叔示及聖俞酬答因奉和寄聖俞 蔡襄 
吾友多稱君，思見寒附火。氣溫玉開籍，才敏鏃加笴。嘗於師魯書，言詞屢及我。乖疎久益新，慕合迎已可。奈何縻組綬，無路動車輠。近乃得百篇，能詩今信果。清寒水石春，怪險蛟螭鎖。遠念煙鴻去，呈妍露葩娜。古人雖已矣，風流未應墮。東來勿後期，山桃綴紅顆。
送安思正之蜀 蔡襄 
賤者易屈志，少年多直情。子獨修節行，愛護如目精。辛勤走銓省，歷歲纔點名。舍居在窮巷，門戶面西城。妻孥愁屢空，獨爾心無營。驅騾從僮僕，間或造予庭。是時楊叔武，相值極驩誠。妙言發潛稸，遠意倍幽萌。羞諛刺俗子，指急條邊兵。過從豈云厭，時節忽崢嶸。叔武守岳陽，別去方行行。子今復之蜀，蜀道天險并。橐中無一錢，劍外幾百程。春風卷地來，凡草猶奮榮。如何使之人，憔悴氣與形。內富在乎我，外窮繫於生。此事久已判，努力敦誠明。吾友黄君度，實乃浮其聲。子往從之遊，切磨固相成。
寄襄城孫主簿 蔡襄 
昔子尚穉孩，從親來此邑。今子稽簿書，職守仍前襲。歲月曾未幾，風流正相及。新硎刃益銛，舊署墨猶溼。非徒使氣奮，固使家聲立。征調事漸繁，須材時所急。何不一軒翔，榮名亦可拾。勖子乃自省，滿顔抱羞澀。
送任山歸河東 蔡襄 
風俗憂思深，在昔言汾絳。之人隠其間，白首甘陋巷。畢力事詩書，豈特專記誦。編年作通記，起周迄炎宋。甲子二十五，迴環補遺空。予聞春秋法，尊土正一統。維持生民綱，樹立大邦棟。上賢若游夏，鳥獸於麟鳳。三傳自名家，講解或失中。區區休預徒，奔馳困羈控。排闢侵異端，寖久成蠹蟲。仲淹著元經，劉蕡比奴從。去聖日彌遠，期言誰折衷。猶勝兒女曹，煙雲費嘲弄。君於春秋學，勤勞務包綜。向時恥飛箝，畫策尚禽縱。羌戎負恩德，王師壓秦雍。邊圉重瘡痍，堪爲買生慟。廟堂誅賊謀，謂與天下共。詔書入巖穴，丐告嘉謀貢。使者出河東，輒以姓名送。朅來遊京邑，天門如可羾。岧嶢雙浮雲，下有千人䢇。扳緣逐聲利，激射苟祿俸。蹭蹬不敢前，撫心愈疑恐。短翮無吹噓，微芳少培擁。客舍逼隆冬，蕭條殘雪凍。悠悠晉溪上，水石挂清夢。長謠復西最，孤懷不偶衆。身窮見節義，物曲何時用。美田隨意耕，寒魚倣經種。夜堂素琴橫，晚案青蔬供。决然顧予別，蕪音强吟諷。持歸傳里閈，亦足侑罍甕。
姑胥行 蔡襄 
香涇無故流，胥臺有餘基。太伯以德啟，後王結心師。夫差昔好戰，戈矛臨越陲。天蟹須食稻，未拯吳人饑。于今十一貢，貧甚吳王時。全吳古都會，腴田溉湖陂。雨晹適小變，數米不足炊。吾知事本末，本末何由知。家戶徼福利，坐輸黄衣兒。平糴連拖漕，入朶天兵頤。囷窌不夕儲，勢若偷生爲。長慮且後顧，荀卿有良規。
泊吳江寄胡武平 蔡襄 
遥夜吳江瀕，露坐鬚成葆。天空不带雲，野逈正收潦。徘徊波上月，灧漾浮光好。清風送炎歊，翻覺秋氣早。乃問苕溪路，舟虞爲予道。水行至州下，樓臺壓煙島。凈居譬如仙，嘉産極富媼。念君鎮雅俗，適以資恬浩。豈不欲一往，驩誠寄鳬藻。縱遊窮佳賞，劇論寫幽抱。嗟予遠庭闈，六年見春草。終日諷陔蘭，無路羞羊棗。胡爲久去家，一慮心如擣。今而賜告歸，計課免讎討。前之奉慈顔，敢憚勤輿皁。北來尚何時，汀洲白蘋老。儻得杯酒同，爲君一醉倒。
遷陽道中奉寄楊正臣同年 蔡襄 
名第同一籍，家園連七閩。何爲別眉宇，於今十四春。昔子補一尉，扶病走風塵。歸來解組紱，宴處頤精神。架書括遺逸，甕酎涵清醇。東阡與北陌，候問通慇懃。或言疾良瘉，呼盧氣益振。或傳近詩句，平淡與古鄰。語之天下事，塞耳不復聞。寧當決引去，道固有屈伸。嗟予仰尺祿，對讎中祕文。天子誤采拔，指名填諍臣。力微責任重，百慮加一身。列章乞便郡，賜告迎慈親。窮冬過梨嶺，山蹊出幽榛。俯深下坎井，斗起攀蒼旻。水石齧晚沙，霜風變朝皴。粲粲澗中花，孤芳能自珍。班班雲上鳥，朝鳴亦求羣。歲晏時節動，天遥客愁新。去子無跬步，笑語絕燕秦。作此欲招隠，翻愧林泉人。
碧峯亭 蔡襄 
虛亭城西隅，開檻俯臨北。青山正相向，萬狀呈峭格。落日涵紫翠，深春變顔色。雲石抱幽致，猿鳥自娛適。上窮林端寺，下見海內國。賢侯乘閒來，四座揖佳客。歌吹有杯酌，筆研角文墨。雄談連今古，大笑一歡戚。嗟物亦時遇，曠久茲乃得。從知閩州圖，復記新名迹。
憶弟 蔡襄 
清溪曲曲抱山斜，遶溪十里薔薇花。春風吹香襲人骨，乾紅淡白相交加。眼睛眩晃不能視，爛如赤日凌朝霞。時有扁舟向中下，共疑來處從仙家。于時邀我臨流飲，下踞大石盤犬牙。平生意氣一快論，屈指世務還驚嗟。酒酣襞紙探强韻，胡塗醉字成亂鴉。侵更把火入官舍，下馬猶吟詩各誇。何言花落悲人世，只見溪流度歲華。今年初夏我復至，深叢晚艷餘孤葩。山川故物依然在，惟子別路幽明賒。想象音容杳何許，桂旗獵獵隨雲車。悲來獨坐蔭芳樹，涕淚揮灑霑黄沙。行人怪我愛溪水，那知此恨無邊涯。
道中寄福州王祠部 蔡襄 
臨津館下日銜西，風卷寒潮上碧溪。畫船急槳隨潮去，山川滿眼烟凄迷。醉起開船看潮落，林深日落哀猿啼。離魂復與潮東下，兀然愁坐心酸悽。今年賜告歸鄉里，翩翩飛鳥投故棲。雙親素髮喜我至，鞠撫歡笑如嬰兒。東阡北陌來慶問，嫗翁罍醆交持携。雖欲晨昏在環堵，奈何職守通金閨。春暮辭家就行役，幽蘭在手空萋萋。閩州太守意慷慨，一見歡甚無町畦。欲令邦人滿瞻聽，灑酒高會撾鼓鼙。我知君侯落落者，胸中氣象盤虹霓。問之當今至急務，無若羌虜方突梯。君言區處果得術，勢類秋隼持寒雞。養兵精悍不在衆，黠賊頭顱可立提。海隅僻郡誰與語，强欲論列懲吹齏。又言人生尚忠孝，二者輕重均銖圭。以諫名官宜盡節，健行勿縶驊騮蹄。別來破熱走山驛，神疲骨瘦顔容黧。作詩遥寄復感激，豈不戚戚論乖暌。
龜山夜泊書事 蔡襄 
十月淮水平，瑩凈鋪寒簟。浴日弄凈光，涵山碎青點。開帆直千里，快去曾非漸。盲風斗作勢，怒浪立呈險。枯林助呼嘷，巨蜃工騰閃。偎崖少休息，繫纜猶欹颭。忠信古云伏，奸邪神所貶。扣心良自安，潛祈亦羞諂。夜分羣籟息，天明惡雲歛。霜威寒更清，霽色鮮可染。懷安固俗喜，乘危豈予歉。賜告雖慶幸，被恩實慚忝。慈親慰衰髮，嬌兒別啼臉。人情足愛戀，將思輒閉掩。世事忽憂來，驚起類癡魘。金絮北餌胡，弓刀西壓陝。天子欲求理，羣材務搜檢。大明破昏醫，久弊刮痕玷。有如廣厦時，拙者亦磨剡。行路勿遲遲，流年空苒苒。
送楊渥赴西安主簿 蔡襄 
余思去夏還甌閩，溫風赤日爭陶蒸。舟行夜寄浙江稜，江濤洶湧來相仍。雷電翕虩蛟螭騰，方牀竹簟寒生冰。上隴西去景色澄，青山兩向水一絙。猿鳥啼叫交酬應，晚樵出霧魚投罾。脫離滓濁躋陵兢，造託微波訊嚴陵。清遐可使貪者懲，山窮水盡乃攀登。爛柯巖岫孤崚嶒，幽邃闚矚崖險憑。少留觀愛喜莫勝，子官其間良足稱。子材又美神粹凝，萬象態度遭披凌。吟咏設寫踰畫繒，當有味者論淄澠。今予癡仕如秋蠅，飛塵滿耳汗浹膺。聞子大艑行可乘，骨目森竦神慮興。子姑去嗟予未能，送子一念魂九升。
贈勤師 蔡襄 
勤爲浮屠人，形類心不偶。獨負山林棲，遠犯風塵走。如聞大衆居，乃是賢豪藪。專意學文章，韓編不離手。退之所尚者，豈以言深厚。徑馳周孔域，不爲雜說誘。大凡民之生，蟲豸均一醜。聖人酌中道，君臣與夫婦。飲食若衣冠，事行而易守。不喜釋老言，詆斥遭誣負。子今讀其書，無乃相紛糾。學本勿學末，何爲恤衆口。